
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨМНӨХ ӨГҮҮЛЭЛ

	 

	Манж - феодалын дарлалын үе дэх монголын хамжлагат ёсны харгислал ба гэрийн боолчуудын дарлагдал ид хүчтэй явж байсны дотроос монголын эмэгтэйчүүдийн дарлагдал маш хүндээр тусч байжээ. Үүнд, эмэгтэйчүүдийг мал, бараа мэт үнэ зохиож худалдах, ял торгуулийн оронд барьж өгөх, хилс хэрэгт холбогдуулан унагааж хагацах салах, үхэх гаслан зовлонд учруулсан албан баримт олныг дурдаж болно. Үүнээс томхон хэдэн баримтыг дурдвал:

	1. Манжийн тэнгэрийн тэтгэсний 29 (1764) онд Цахар найман хошуунаас Өөлдөд нийлүүлэхээр худалдан авч Илд хүргүүлсэн 420 хүүхэн,

	2. Мөн тэнгэрийн тэтгэсний 49 (1784) онд ялын торгууль өгсөн зарц хүүхэн Омбох, засаг ноён ба, түүний хатны дарлалыг эсэргүүцэж хутга барьж тэмцсэн тэмцэл,

	3. Тэнгэр тэтгэсний 54—55 (1789—1790) онд тав дахин худалдагдсан хүүхэн Дашжид, олон удаа худалдагдсан ба хилс хэрэг, өлсгөлөн зовлонд учирсан хийгээд бас дахин зургаа дахь удаагаа худалдагдахыг сонсож төрсөн хүү, охин, гурвуулаа боож үхэхээр шийдвэрлэсэн баримт,

	4. Лам Лувсан зарц хүүхэн Долгорыг хутгалан алсан баримт, эл хэрэг бол 18 дугаар зууны сүүл хагас буюу 19 дүгээр зууны эхээр болсон хэрэг бөгөөд, одоогоос 166—171 жилийн өмнө тус тус болж өнгөрсөн хэрэг юм.

	Энэхүү дөрвөн баримт бол хувьсгалын өмнөх монголын эмэгтэйчүүдийн эрх чөлөөгүй байсан гаслант амьдралын үнэн байдлыг тодорхой харуулжээ. Хүнд гашуун зовлонг амсаж өнгөрүүлсэн эдгээр эмэгтэйчүүдийн төрлөх эх орон, манай Монгол улсад ардын хувьсгал төгс ялж социализмд орохын төлөө тэмцэж байна.

	Эх орныхоо түүхийг судлагч эрдэмтэн сэхээтнүүдийн судлан боловсруулахад тусламж болгох зорилгоор уг баримтыг хэвээр сийрүүлэн эмхэтгэж хэвлүүлэв.

	 

	Улсын архив

	 


1. ЦАХАР НАЙМАН ХОШУУ БА АДУУН СҮРГИЙН ХОШУУНААС 420 ХҮҮХНИЙГ ХУДАЛДАН АВЧ ӨӨЛДӨД НИЙЛҮҮЛЭХЭЭР ИЛД ХҮРГҮҮЛСЭН АЛБАН БИЧИГ

	(1764)

	 

	Тэнгэрийн тэтгэсний 29 (1764) оны 7 сард Дөрвөн аймгийн жасааны туслагч жанжны1 хэргийг хүлээн шийтгэгч Чан чин мэнд явах Хан уулын чуулганы дэд тэргүүн засгийн хошой чин вангийн бичиг.

	Баруун гурван аймгийн Жасааны2 бэйс, гүн, засаг, туслагч нарт тушаан илгээв. Бэлтгүүлэх учир, жанжин3 ван, хэвээ амбасын газраас тушаан илгээсэн бичигт, бэлтгэхийн учир, цэргийн хүрээний бойхны4 зургаан морь малын хэргийг шийтгэгч газрын5 нийлж өргөсөн нь Цахар найман хошуу, Жан жа кэугийн6 түшмэл цэргийг бүгд захирагч хошууг захирах амбан сайдын газраас хүргэж ирсэн бичигт, баруун этгээдийн сегийн өргөсөн нь бидний газраас.

	Айлтгасан нь: худалдаа олгож анги ангиар мордуулах явдлыг хэлэлцээд айлтгахын учир, мөнөөхөн боол Барвангийн7 газраас эрж худалдан авах монгол бэлэвсэн8 эм, хүүхэд, хошууны ардын бэлэвсэн эм хүүхний дуртай очихыг нь мөнхүү байцаан илгээе.

	Мордуулахад хүн бүр засуулах9 мөнгө 10 лан олгож боолын газраас түшмэдэд тушаагаад эдний хувцас малгайг шийтгээд 20 хүнийг нэг анги болгож Цахар хошуунаас харгалзан хүргэх түшмэдийг анги бүр хошоод гаргаад түшмэдэд засах мөнгө арван таван лан олгоод зам гудас сайхан харгалзуулан Алтайн замын цэргийн өртөөгөөр10 улаа туслуулан улам улмаар Улиастайд хүргүүлье, хойно жасааны газраас зохихыг үзэж хүн гаргаад харгалзуулан, эм хүүхэнд хүнс шийтгэн өгч Бар хөл боловч өрөмч боловч ойрыг үзэж тэнд сууж хэрэг шийтгэх амбаст хүргүүлж уламжлан Илд хүргүүлье, Цахар 8 хошуу адуун сүргийн газраас дуртай худалдах, очих бэлэвсэн эм хүүхдийг хүргэж ирсэн хойно, боол Барван, Багүн Ливууч нартай нийлж хэдийг олох, яаж худалдаа олгон шийтгэж мордуулах явдлыг өөр хэлэлцээд сонсгон айлтгая гэж айлтгасанд

	Зарлиг, Сайн мэдэв гэснийг хичээнгүйлэн дагаж хүрч ирсэн хойно боол Барван 12 т Далан түрүү хүрээд боол Багүн Ливууч хоцров. Цахар 8 хошуу адуун сургийн газраас зармууд мэдүүлэхээр ирсэн тоо цөөн тул, боол дахиж нүүр уулзуулан олон үхээрий11 да түшмэдэд нийлүүлэн ухуулж сургаад дахин байцаан суулгаж нэгэнтээгүүр тэдэнд олгох арваад лангийн засах мөнгийг урьд Жан жа кэугийн гаалийн хэргийг харгалзан захирах түшмэдээс 3000 лан мөнгө авч Жан жа кэугийн үхээрий да хошууны дарга болгосон Сод өртөөг захирагч түшмэл Ваварь нарт тушааж хүн бүр бүс гадарт цувцаа нэжгээд, тэрлэг нэжгээд, малгай гутлын зэргийн юмыг цөм хурдан түргэлэн гүйцээн үйлдэж дараа дараагаар хүргэж иртүгэй гэж тушаагаад цэргийн үхээрий да нарт мөнхүү хамтаар тушааж бүгдээр шаардан хийлгэсэн билээ. Дараагаар цахар найман хошуу, адуун сүргийн газраас эрж олсон түшмэл цэргийн дуртай худалдах гэрийн бэлэвсэн эм хүүхэд, дуртай очих хошууны бэлэвсэн эм хүүхдийг дараа дараагаар хүргэж ирсэн хойно боолчууд нэгэн газарт нийлж сонгож үзээд, Өөлд нарт нийлүүлбэл болох 15 наснаас дээш гэрийн хүүхэд12 174, дөчин наснаас доош гэрийн бэлэвсэн эм 84, дуртай очих хошууны ардуудын хүүхэн 80, бэлэвсэн эм 82-ыг олов. Үүнд боолчууд бүгдээр зөвшөөрөөд хошууны эм хүүхэнд худалдаа шийтгэхийг эрүүлэхгүйгээс гадна, эрж худалдан авсан гэрийн хүүхэнд хүн бүр худалдааны мөнгө 10 лан, бэлэвсэн эмд 8 лангийн үнэ тогтоогоод энэ зэргийн эм хүүхнийг цөм тэргүүн өртөөний ойр Цагаан толгойн газарт нүүлгэн суулгаж хураамжлан харгалзахын тул, үхээрий да Сумбуу, Олинтой нарыг гаргав. Гагцхүү эд хувцас хунар хийх анги ангиар мордохыг хүлээх хооронд хүнсийг олговол зохихын тулд боолын газраас баруун гарын Хөвөөт хөхийн цахар хошуунд язгуур хадгалсан монгол амын13 дотроос тэдэнд хүнс болгон авч ирүүлэв. Өөр хэрэглэсэн тоог өөр харьяат газарт явуулъя. Үүнд бүгд олсон 420 эхнэрийг хэрэв 20 хүнийг нэг анги болговол, ангидаа олон, өдөр одуулахад хүргэнэ гэж санаж 42 хүнийг нэг анги болгон бүгд 10 анги болгож харгалзах түшмэд 20-ыг гаргаад тэргүүн ангийг энэ сарын 27-нд мордуулав. Дараа анги нь нэг өдөр тушаалан14 1 анги мордуулъя. Үүнд эрж авсан эхнэр хүүхэд 258 хүний биеийн үнэ мөнгө 2412 лан, хошууны худалдаж авсан бүгд 420 хүнд хүн бүр засах мөнгө арваад лан харгалзах түшмэл 20 хүнд хүн бүр засах мөнгө арван таваад лан үүнээс дээш бүгд хэрэглэсэн 6912 лан мөнгийг цөм Жан жа кэугийн гаалийг захирах яамнаас авч биеийн үнэ мөнгийг өөр өөрийн эздэд олгуулахаас гадна тэдний засах арван лан мөнгөний дотор тэдний хувцас хунар засахад хэрэглэснээс гадна хүн бүр хоёр лан 7 цэн, 6 фун мөнгийг цөм өөр өөрийн биед олгуулъя.

	Гагцхүү эдний дотор хошууны ардын хүүхэн, бэлэвсэн эм бүхийн тулд үүнийг тодорхойлон данс үйлдэж ялган салгаж шийтгээд Өөлд нарт нийлүүлье гэжээ. Үүний тул хичээнгүйлэн сонсгон айлтгав гэж Тэнгэрийн тэтгэсний 29 (1764) дүгээр он зуны сүүл сарын 27-нд өртөөгөөр айлтгасанд 7 сарын шинийн 1-нд хүрч ирсэн, уг нугалбарт улаан бийрээр цохсон Зарлиг, шийтгэснийг сайн мэдэв гэснийг хичээнгүйлэн дагаж хүрч иржээ. Иймийн тул олдвол үүнийг хязгаар дахиныг тогтоогч зүүн этгээдийг туслагч жанжин ван амбаст явуулж Зарлигийн доторх хэргийг байцаан үзэж дагаж шийтгүүлэхээс гадна, анги ангиар мордох эхнэр, хүүхэн нарын хошуу сум, нэр тоо насны дансыг, мордуулж дууссан хойно, даруй үйлдэж жанжин ван, амбасын газарт хүргүүлье гэж өргөжээ, гэж хүргэж ирснийг жанжин амбасын тушаасан нь, эд гэгч цөм эхнэр, зүй нь сулхнаар явахыг бодож шийтгээд илгээвэл зохихын тулд, эднийг Өрөмчөөр илгээтүгэй, тэд хүрч ирээд, майхан тогоо шанага бий бол хэлэлцэх газаргүй, хэрэв үгүй бол үүнээс өртөө отоггүй газраар явахад майхан тогоо шанага 10 хүнд нэжгээд, хүнсийг нэг өдөр нэжгээд хонь болгон, эдний унах ачих малыг эсвэл тэнд хүрээд тушаахад сайнаар хүргэхийг бодож олговол малд тусын тулд 2 хүнд нэжгээд тэмээ, хүн бүр хошоод морь болгон, жич тэдний морь малыг адуулан тэднийг харгалзан хүргэх түшмэл цэрэг гаргаж илгээвэл зохихын тул үүнийг жасааны газар тушааж 42 цэрэг, 2 түшмэл гаргаж эднийг нийтээр захирах зарлагын тайж 1, бас 10 цэрэг гаргаж бэлтгээд, тэдний хүрч ирсэн цагт жич тогтоон шийтгээд мордуултугай гэж тушаажээ.

	Иймийн тул үүнийг 4 аймгийн жасааны хэргийг хүлээн шийтгэгч ван Чавхримпилд тушаан явуулж, харгалзан хүргүүлэх зарлагын тайж 1, түшмэл 2, цэрэг 52-ыг томилж гаргаад бэлтгүүлэхээс гадна жич тэдэнд олгуулах морь 840, тэмээ 210, хонь 1260-ыг албаны адуу захирсан засаг Чавтанд тушаан зарлаад бэлтгүүлье, бас ч хэрэглэх майхан тогоо шанаганы зэргийн юмыг ногоон тугийн Шу бай чуванд тушаан эрэн худалдаж авхуулъя гэж өргөжээ.

	Үүний тул тушаан илгээв гэжээ. Иймийн тул бичгийн доторх хэргийг хянан байцаан үзээд зарлагын тайж 1, түшмэл 2, цэрэг 52-ыг засан бэлтгэж байхаас гадна, басхүү манай газраас данс зар хүрмэгц мордуулахыг мэдтүгэй гэж үүний тул тушаан илгээв.

	 

	Тэнгэр тэтгэсний 29 (1764) он 7 сард.

	 

	Улсын архив. Манжийн үеийн түүхэнд холбогдох түүвэр цохимол материалын бүртгэлийн 17-д

	 


2. ЗАРЦ ХҮҮХЭН ОМБОХ 

	 

	ҮҮНД:

	 

	А. Зарц хүүхэн Омбох засаг Үржинжавын гэрийг хөөдсөн тухай албан бичгийн нэгдүгээр баримт (1784—1791)

	 

	Засгийн тэргүүн зэрэг тайж Үржинжавын хошууны тамгын хэргийг түр хүлээн шийтгэгч туслагч дөтгөөр зэрэг тайж Дашдондовын бичиг.

	 

	Чан чин мэнд явах Хан уулын чуулганы дарга засгийн хошууны бэйс, чуулганы дэд дарга тэргүүн зэрэг тайж танаа өргөв.

	 

	Гуйн мэдүүлэхийн учир, манай засгийн суух гэрийн ар туурга бүрээсэнд хэвтэх тус хутганы сорви уржнан жил гурав, энэ жил зуны тэргүүн дунд сард хоёр удаа, гурваад гарсан хэргийг олж мэдээгүй байтал зуны сүүл сарын хорин долооны шөнө засгийн зарц хүүхэн Омбох учиргүй мөн засгийн гэрийг эргэж явахыг шөнө манааны хүн Аюур үзсэнээс сурвалжлан хүүхэн Омбохыг бариад нягтлан асуувал, өчих нь: Омбох миний гэмгүй биеийг эцгийн хулгай хийсэн ялд барьж өгөөд хойно Гэгээний авралд үл багтаах, өчнөөн болтол эцэг эхэд ер золгуулахгүй одоо ийнхүү зарагдаж явахаа зовлоншиж оргосугай эсвэл үхсүгэй гэж санаж урьд харчин өртөөний цагдаад суухад эцэг эх ерийн үг хэлэлцэхдээ нэгэн хүний гэрийг мөн түүний гэрийн нэг хүн бүлж үүдийг хөөдсөнөөр тэр бүлсэн хүү даруй үхжээ гэхийг сонссонд засгийн гэрийг хутгаар бүлээд, үүдийг хөөгөөр хөөдвөл миний бие үхэх биз гэж санаад, Омбох би засаг ноёны гэрийн үүдийг дөрвөн хуруугаараа хөөдсөн, зуны тэргүүн сард чухам аль өдрийг мэдэхгүй, мөн засаг ноёны зарц чавганц Дуламын хутгыг хулуун аваад шөнө засаг ноёны гэрийн ар туурга хэвтэх тус газар хоёр удаа гурваад бүлсэн үнэн гэж хөдөлбөргүй өчнө. 

	Дуламын хутгыг туурганы сорвитой өргөн нарийныг нийлүүлэн үзвэл таарах мэт, хянавал энэ гэгч заналтайгаар хутга гаргаж гэрийг бүлж явсан нь нэлээд ихээхэн хэрэг бөгөөд, Дашдондов би хэрхэвч шийтгэн дуусгаж үл чадахын тул, гуйх нь:

	 

	Да бэйс, дэд да таны газраас өчүүхэн намайг энэрэн өршөөж энэ нэгэн хэргийг шийтгэн зааж тушаана уу. Тушаасныг дагаж явуулъя гэж тайж Ванчигжавыг гаргаж, хүүхэн Омбох, үүний анх удаа өчигт чирэгдсэн Чавга, үүний эм Баяр нарыг сумын занги Долог, хүнд Жигжид нараар хүргүүлэн жич Омбох нарын удаа бүр өчиж гаргасан өчгийг өөр хуудас бичиж хамтаар үүний тул гуйн өргөв.

	 

	Тэнгэрийн тэтгэсний тавин тавдугаар он долоон сарын арванаа.

	 

	 

	Хүүхэн Омбохын өчих нь: Манай засгийн адууч Чавга, Омбох намайг уурга мод хулууж ац гэснээр шөнө гэр эргэж яваад хүн суухыг үзэж гэдрэг буцав. Чавга үүний эм Баяр, засгийн гэрийг бүлж хөөгөөр гэрийн үүдийг хөөдөв гэж хэлмэгц Чавга, үүний эм Баяр нарыг авчраад асуувал Чавгын өчих нь: Хүүхэн Омбохоор уургын мод хулгайлуулах, Чавга би засаг ноёны гэрийг уржнан ба, энэ жилд бүлж явсан газаргүй. Чавга би энэ хүүхэн Омбохыг энгийн учир томоогүй явна гэж засгийн хатанд мэдүүлсэн бий. Түүгээр өсөлж одоо намайг бүлэв гэж хэлнэ гэнэ.

	Үүний эм Баярын өчих нь: 

	Баяр би ер засгийн хошууны гэрийг хутгаар бүлж хөөгөөр хөөдсөнгүй гэнэ.

	Хүүхэн Омбохоос мөн дахин асуувал: 

	Чавга үүний эм Баяр бүлсэнгүй, гагцхүү Баяр гэрийг бүлж үүдийг хөөгөөр хөөдвөл засаг хатанд муу ёр гэм болно гэж хэлснээр Омбох би хөөгөөр хөөдөж хутгаар бүлсэн гэмэгц мөн эм Баяраас дахин чандлан асуувал:

	Баяр би ер хүүхэн Омбоход гэр бүл, хөөгөөр хөөд, тийм бол засаг хатантанд муу ёр гэм болно гэж хэлсэнгүй. Гагцхүү энгийн учир засгийн хатныг энэ Омбох хараасан, түүнийг би мөн хатанд мэдүүлснээр намайг занаж явдаг, түүгээр өсөлж хэлнэ. Ер Баяр над уржнан, энэ жилд гэрийг бүлж явсан зүйл огтгүй гэнэ.

	Омбохоос дахин нягтлан асуувал өчих нь: уржнан засгийн гэрийг бүлэв гэгчийг би бүлсэнгүй, өөрөө үзэж сонссон газар огтгүй, одоогийнхыг би бүлсэн, энэ учир бол миний гэмгүй биеийг эцгийн хулгай хийсэн ялд барьж өгөөд, хойно Гэгээний авралд үл багтаах, өчнөөн болтол эцэг эхэд ер золгуулахгүй, одоо зарагдаж явахаа зовлоншиж оргосугай эсвэл үхсүгэй гэж санаж Харчин өртөөний цагдаа суухад эцэг эх ерийн үг хэлэлцэхдээ нэгэн хүний гэрийг түүний гэрийн нэг бүлж үүдийг хөөдсөнөөр тэр бүлсэн хүн өөрөө үхжээ гэхийг сонссонд засгийн гэрийг хутгаар би бүлээд үүдийг хөөгөөр хөөдвөл миний бие үхэх биз гэж санаад Омбох би засаг ноёны гэрийн үүдийг дөрвөн хуруугаар хөөдсөн, зуны тэргүүн дунд сард чухам аль өдрийг мэдэхгүй мөн засаг ноёны зарц чавганц Дуламын хутгыг үхгийн дотор байхыг хулуун аваад засаг ноёны гэрийн ар туурга, хэвтэх тус нэгэн удаа хоёр бүлсэн хойно дараагаар мөн чавганц Дуламын хутгыг хайрцаг авдар дээрээс мөн хулуун авч бас гэрийн ар туургыг нэг бүлсэн үнэн, чавганц Дулам хутгаа авч нааш цааш явахыг огт мэдээгүй. Омбох намайг Чавга уурга хулуун авч ац гэж урьд хэлсэн үнэн, чухам баригдах энэ хорин долооны шөнө хэлсэнгүй. Би өөрөө дэмий гэр эргэж явсан, бас Чавга үүний эм Баяр нарыг бүлэв хөөдөв Омбох намайг сургав гэж цөм гүтгэж хэлсэн гэнэ. 

	Мөн зарц чавганц Дуламын өчих нь: Дулам надад хутга бий, биед хутгаа зүүдэггүй. Хүүхэн Омбохыг хутгаа хэдийд яаж авч нааш цааш ийнхүү гэм өдөж явахыг би ер огт мэдсэнгүй. Миний хутга үхгийн зэрэг сул саванд байдаг гэж хэлнэ.

	 

	Улсын архив, 2—22—23-т

	 

	 

	 

	Б. Хүүхэн Омбох, засаг Үржинжав ба хатныг хутгалж алах гэсэн хэргийн тухай албан бичгийн хоёрдугаар баримт (1784-1789)

	 

	Тэнгэрийн тэтгэсний тавин зургаа (1791) он, гурван сарын шинийн есөн, тамгын газрын15 хэлэх нь, явдлын яамны бичгийг дагаж дахин магадалж хянан шүүгээд, явуулах учир, мөнөөхөн гадаад монголын төрийг засах явдлын яамнаас16 хүргэж ирсэн бичигт17 Хан уулын чуулганы дарга засаг бэйс Сүүнгийн18 газраас өргөн хүргэж ирсэн бичигт манай аймгийн засаг19 Үржинжавын гэрийн шивэгчин охин Омбохыг барьж хүргэн ирсэн нэгэн хэргийг шүүвэл:

	 

	Охин Омбохын өчих нь: Би засаг Үржинжавын хошууны занги Овиш сумын Вандуйн охин, миний их авга лам Наваан, бид цөм нэг газар сууна. Миний эцэг Вандуй харчин өртөөнд албан хааж явна. Тэнгэрийн тэтгэсний дөчин есдүгээр (1748) он хавар миний авга лам Наваан, уг хошуунд одно гэж түүний бие нэгэн туранхай гүүг унаж одоод хэдэн өдөр болсон хойно даруй хойш буцаж, Наваан миний эцэг Вандуйд хэлсэн нь, чи өртөөнд одсон хойно, ах дүүдээ золгоод одсугай гэж харчин Өргөжихөөс унах улаа гуйхад Өрөгжих чамд нэгэн гурван насны хар алаг морийг заан өгөв. Үүнд би одож Өрөгжихийн адууны хамт бүхий харчин Бумбын нэгэн гурван насны хар алаг морийг ташааран барьж унаад уг хошуунд одож ирэхийн урьд энэ морь зүдрээд, замын зуур унасан20 тул, гэнэт хулуух санаа үүсгээд бидний нэгэн хошууны Энхжаргалын гурван морийг хулгайлан авчрав, гэж хэлсэн хойно, миний эцэг Вандуй даруй энэ гурван морийг худалдааны иргэн Далайн хуучин өрд төлж өгөв.

	Дараа өртөөний ард хулгайлсан учрыг мэдээд, лам Наваан миний эцэг Вандуйн хамтаар бариад манай засгийн зарсан элч Сүх, занги Ванчиг харчин өртөөний орлон хөөгч21 Цэвээнжав, бэйл Дэмчигжавын хошууны залан Аюуш нар нийлээд, лам Навааныг харчины Бумбын морийг ташааран Өргөжихийн морь гэж барьж унаад унасныг (үхүүлснийг) магадалж Навааныг цаазын бичгийн ёсоор есөн мал торгож Бумд олгуулав.

	Гурван морь хулгайлсан явдлыг тодорхойлон шүүгээд халхын дөрвөн аймгийн туслагч жанжин нарын тогтоосон ёсоор лам Навааныг нэгэн жил дөнгө өмсгөөд, миний эцэг Вандуй, лам Наваанд малгүйн тул, Омбох миний бие жич нэг дүү, бас нэг монгол гэрийг бүгд гурван есөн ялд гаргуулан тайж Энхжаргалд олгуулав.

	Энхжаргалд намайг тамгын газраа өргөх гурван малд таацуулж засагт өгөв. Засаг намайг таван жил гэрт агуулаад зарцалсаар долоон жил болов.

	Тавин гуравдугаар (1788) он зуны улиралд засгийн харьяат Чавга миний зүг (надтай) явалдсугай гэж хэлсэнд би санааг дагаж хамт явалдав, түүнээс Чавгын зүг хэд хэдэн удаа явалдсан. Чавга над хэлсэн нь, чи засаг хатан хоёр хүний дотроо(оос) нэгийг сэмээр хорловол чамайг чиний эцэгт хойш өгнө. Тэр цагт би аваал гэргийг гээж чамайг гэргий болгон авсугай гэж нэгэн хуйгүй хутга над өгөв. Би тэр хутгыг зүүхэд бэрхийн тул хүлээн эс авсан боловч, би Чавгын зүг нөхөр гэргий болох санаа агуулсаар тавин гуравдугаар (1788) оны зуны улиралд өдрийг мартав, засаг хатан дарс ууж согтоод унтав. Би үүнд чөлөөг үзэж шөнө сэмээр манай хамт суусан чавганц Дуламын нэгэн бага хутгыг хулуун авч хатны унтсан дэвсгэрийн хойно халхлан тавьсан хавтгай мод бий, нэвт хатгавал болохгүйн тул гэрийн хойноос дээврийг сөхөж туурганы дээгүүр чичихэд давхар дээвэр бүхий учраа, гурвантаа22 хутгаар чичвэл хутга охрын тул, гагцхүү гурван хэсэг нүх хийв.

	Тавин дөрөвдүгээр (1789) он зуны улиралд засаг хатан Жавзандамба хутагтад мөргөн одов. Нэгэн сул монгол гэрт би Чавгын зүг(тэй) хараахан явалдаж бүхийд Чавгын гэргий Баяр үхрийн сүү саах хувин авч ирээд, Чавга миний зүг явалдан бүхийг үзэж гэрийн дотор бүхий нэг модыг барьж намайг жанчив. Чавга өөрийн гэргийн барьсан модыг булаан аваад Баярыг жанчиж эсэргүүцэн хэрэлдсээр Баяр гарч одов.

	Энэ жил хатан намайг ус авахаар одуулсанд хожимдож ирэв гэж нэгэн модыг бариад миний нурууны газраа гурвантаа жанчив. Бас хатан уух цай халаа гэхэд би сонссонгүйд намайг залхуурав гэж бас нэг нарийн мод бариад гурвантаа жанчсанд, Омбох би хатанд өшөөрхөн Чавгын сургасан үгийг санаандаа агуулсаар энэ жил дөрвөн сард, өдрийг мартав, нэгэн шөнө засаг хатан унтсан хойно, сэмхэн бас чавганц Дуламын хутгыг хулуун дээврийн араас засаг хатны хэвтсэн газрын тус тэдний толгой цээжийг эрж хойд туурганы гаднаас хоёр удаа чичив. Хутга охор тэдний биед хүргэж эс чадав.

	Чавга, урьд засгийн гэрийн гадаа бүхий уургын дотроос нэгийг хулгайлж над өгсүгэй гэж хэлсэн билээ, энэ жил зургаан сарын хорин долооны шөнө уурга хулгайлсугай гэж засгийн гэрийн зүг явахад манаж явах Аюур нарт баригдав. Омбох би гагцхүү Чавгын урьд хэлсэн үгийг дагаж түүнд гэргий болсугай гэж хүсэх бөгөөд, бас хатан намайг хоёр удаа жанчсаныг өшөөрхөн засаг хатны хамт хорлосугай гэж чичсэн нь магад гэж өчнө.

	Баярыг шүүвэл өчих нь, би засаг Үржинжавын хошууны албат Чавгын гэргий, би миний нөхөр Чавга, манай засгийн газраа сууна, Тавин дөрөвдүгээр (1789) он зургаан сард засаг хатан, Жавзандамба хутагтад мөргөн одсон хойно, би нэгэн сул монгол гэрт сүү саах хувин авч одоод, тэр гэрт орвол миний нөхөр Чавга, охин Омбохын хамт явалдан бүхийг үзэж Баяр би бэлхнээ миний гарт барьсан нэгэн модоор Омбохыг жанчихад Чавга миний барьсан модыг булаан авч намайг занчиж миний зүг хэрэлдэхэд би даруй гарсан тухайд миний нөхөр ичгүүр болох болов уу гэж огт хүнд хэлсэнгүй бусад учрыг мэдэхгүй. Одоо миний нөхөр засгийн гэрийг чичсэн хэрэгт холбогдож огт унтуулсангүй, сөгтгөсөөр өчиг авах завсар түүний хуучин муужрах өвчин үгдрээд муужран үхжээ. Одоо зарагчийн бие миний нөхрийн ясыг үзэхэд намайг ойр аваачиж дараалан үзүүлэв. Чавгын суганы газар баахан улайв, өвдөгний газар бага нялтарснаас гадна огт шархгүй, над огт өөр сэжиглэх зүйлгүй гэж өчнө.

	Чавганц Дуламын өчих нь: энэ хутга миний хэрэглэх хутга, би энэ хутгыг огт биедээ зүүхгүй, гэрийн дотор орхиж тавьсан билээ. Би охин Омбохын хамт сууна. Омбох ямар чөлөөндөө миний хутгыг хулуун аваачсан явдлыг үл мэдэх нь магад гэж өчнө.

	Хулгай лам Навааны өчих нь: Би засаг Үржинжавын хошууны хүн, энэ жил жаран дөрвөн настай, надад нэгэн дүү бий, нэр Вандуй бид харчины өртөөний цагдаад сууна. Дөчин есдүгээр (1784) он хавар Наваан би миний уг хошуунд одсугай гэж харчины Өрөгжихөд унах морь гуйхад гурван насны нэг хар алаг морийг заан өгсөн хойно би Өрөгжихийн адуунд одоод, Өрөгжихийн заан өгсөн морины өнгийн адил харчин Бумын нэгэн гурван насны хар алаг морийг ташааран бариад уг хошуунд одож хүрэхийн урьд энэ морь зүдэж унасны тул гэнэт хулуух санаа үүсгэж нэгэн хошууны тайж Энхжаргалын гурван морийг хулуун миний дүү Вандуйд учрыг хэлж Вандуй даруй энэ морийг Чуулалт хаалганд худалдааны иргэн Дашид өгөөд, хуучин өрд харуулав23. Дараа манай өртөөний ард миний хулгай болгон явсан явдлыг мэдэж манай хоёр хүнийг бариад харчин өртөөний орлон хөөгч Цэвээнжав нар намайг Өрөгжихийн морь гэж Бумбын морийг ташааран унасан явдлыг магадалж цаазын бичгийн ёсоор нэгэн есөн мал торгож Бумбад өгсөн. Тайж Энхжаргалын гурван морийг хулгайлсан явдлыг тодорхойлон шүүгээд, Халх дөрвөн аймгийн туслагч жанжны тогтоосон хууль ёсоор намайг нэгэн жилийн дөнгө өмсгөж манай хоёр хүнд цөм ялд өгөх малгүйн тул Вандуй нэгэн эр хөвүүн, нэгэн охин хөвүүн, манай нэгэн монгол гэрийг бүгд гурван есний ялын малд гаргуулан бодоод, тайж Энхжаргалд олгуулсан нь магад гэж өчнө.

	Вандуйн өчих нь, би засаг Үржинжавын хошууны хүн, миний ах Наваан гурван морь хулуун авчирсан учрыг надад хэлээд, би даруй энэ гурван морийг Чуулалт хаалганы худалдааны иргэн Дашийн хуучин өрд төлөв гэж бусад явдлыг цөм түүний ах лам Навааны нэгэн ёсоор өчив.

	Байцаавал ялт охин Омбох нь огт засаг Үржинжавын гэрийн хүн бус, түүний эцэг авга хулгай болон явсан хэргийн тухайд харьяат засаг хэрэв мэдүүлэн гаргаад шийтгэвэл зүй нь монгол цаазын бичгийн ёсоор цөлбөл зохино.

	Харьяат засаг нар санааны дураар шийтгэсэн учраа, Вандуйн охиныг торгох юм болгон охин Омбохыг засаг Үржинжавт олгоход хүргүүлэв. Одоо охин Омбох Чавгын хамт үхсэлээр явалдаад нөхөр гэргий болохыг хичээж засаг Үржинжавын нөхөр гэргийг хорлосугай гэж монгол гэрийн гаднаас гурван удаа хутгаар чичсэн нь зүй нь хүндэт яллавал зохивч гагцхүү хэрхэн яллавал зохих явдлыг монгол цаазын бичигт огт тогтоосон зүйлгүй Сү би аймшиггүй тогтоон шийтгэвэл болохгүй явдлыг яаманд мэдүүлээд, хэрхэн яллавал зохих явдлыг заан хүргэж ирсэн цагт дагаж шийтгүүлэхээс гадна хулгай лам Наваан гурван морь хулуусан хэргийг зүй нь хэлж залруулан шийтгэвэл зохихын тулд Навааныг даруй Хонан Пүжааны зэрэг мужид цөлсүгэй, Вандуй огт хамт хулуун явсангүй, гагцхүү хулгуулсан хойно эд хуваалцсаны тулд Вандуйг зуун ташуур жанчсугай. Наваан, Вандуйг хууль ёсоор шийтгэсэн хойно урьд харьяат Үржинжав нар ташааран шийтгэж торгосон хүн юмыг зүй нь татан аваад Вандуйд хойш олговол зохино. Энэ дотроо охин Омбох ял халдан явсны тулд явдлын яамны заахын хүлээхээс гадна торгосон эр хөвүүнийг Вандуй, тайж Энхжаргалд нэг тэмээ өгөөд, хойш аваачсан тулд Энхжаргалаас энэ нэгэн тэмээ занги Ванчиг нарт хуваан өгсөн монгол гэрийг тайлаад үлдсэн хагас хувь монгол гэрийг хөөн гаргаад Вандуйд хойш олгуулсугай. Занги Ванчигт хуваан өгсөн хагас хувь гэрийг тус тус хөөн гаргаж мөн Вандуйд олгуулсугай. 

	Сайн ноён хан аймгийн бэйл Дэмчигжав, Түшээд хан аймгийн засаг Үржинжав, энэ нэгэн хэргийг огт мэдүүлэн гаргасангүй санааны дураар шийтгэсэн нь ташаарсан бөгөөд засаг Үржинжав бас тайж Энхжаргалын өгсөн охин Омбохыг гэрт агуулж зарцалсан нь ихэд үл нийлэлцэнэ. Гагцхүү бэйл Дэмчигжав нэгэнт өвдөж үгүй болсон тулд үл хэлэлцэхээс гадна, засаг Үржинжавыг явдлын яаманд мэдүүлж ял хэлэлцсүгэй. 

	Залан Аюуш, занги Ванчиг нарын шийтгэсэн нь буруу боловч харьяат бэйл Дэмчигжав, Засаг Үржинжавын тушаасныг дагаж явсан нь тайж Энхжаргал, торгосон хүний юмыг хураасан нь мөнхүү харьяат засаг нарын санааны дураар шийтгэснээс үүссэн нь элч Сүх огт хэрэг шийтгэх хүн бус гагцхүү зарцлахын тул явав. Жич Энхжаргал хулуугдсан гурван морийг нэгэнт олгуулсны тулд цөм хэлэлцэх газаргүй болгосугай. Наваан ташааран Бумбын нэгэн морийг бариад унаж, унасан учир нэгэн есөн малыг торгож шийтгэснийг байцаавал монгол цаазын бичигт нийлэлцсэний тулд даруй уг шийтгэсэн ёсоор дуусгасугай.

	Засаг Үржинжавын гэргий Чимид, охин Омбохыг авсан нь түүний нөхөр Үржинжавын эрхэнд бий Чавгын гэргий Баяр түүний нөхөр Чавга охин Омбохын хамт явалдахыг үзсэн боловч тэд хэрхэн зөвлөснийг үл мэднэ. Чавганц Дулам өөрийн бүхий нэгэн хутгыг газар газар орхин тавихад ямар чөлөөнд Омбох хулуун аваачаад засгийн монгол гэрийг чичсэнийг огт үл мэднэ. Эд цөм хамаагүй тул нийт тавьсугай.

	Бас шүүн асуусаар Чавга бол охин Омбохын өчигт Чавга түүнд үг сурган, засгийн нөхөр гэргийг хорлосугай гэж явуулсан учир, ам нийлүүлэн асуувал Чавга энэхэн тэрхнээр зайлан шалтгаалж огт хүлээн авсангүй, ам нийлүүлэн шөнө дундуур унтуулахгүй асуух хооронд, Чавга гэнэт муужран үхжээ. Ясыг үзүүлэх учир хүрээнд суусан тэмдэглэгч түшмэл Жаланпунд бичиг явуулав. Дараа хойш хүргэн ирсэн бичигт Чавгын ясыг түүний гэргий Баяраар нүүрдэж хянан үзвэл ам ба хоёр нүд жимийнэ, хоёр гар атгана, ам хамрын нүхнээс бага шүлс хөөс гарчээ. Зүүн баруун хоёр этгээд суганд цөм зурвас зурвасаар баахан улайрч нялтарсан шарх зүүн этгээд суганд бас дээсээр шүргэгдсэн шарх нэгэн газар бий, уудам тийш таван пунгийн мэт урт тийш гурван ямхын мэт хагарч хавджээ. Хоёр өвдөгт сөгтгөсөн шархны газар тойрон нэгэн ямхын мэт дүгрэг нялтарч баахан хавджээ. Үүнээс гадна огт өөр шархгүй Сай юувэн рүү бичигт нийлүүлэн үзвэл хоёр суганы газар огт аминд хүрэх газар биш боловч дотуураар шөрмөс ясанд нэвтэрнэ. Шарх хүнд бол үхнэ гэж хариу бичиг хүргэн иржээ. Үхсэн Чавгын хоёр суганы газрын дээсээр шүргэгдсэн шарх бол охин Омбоход үг сурган засаг Үржинжавын нөхөр гэргийг чичүүлэх явдлыг асуухад Чавга огт шударгаар сөгдөхгүй босох хөдлөх зэрэг зүйлээр аргадан магад өчиг өгөхгүйн тул Чавгын хоёр сугаар дээс хийлгээд түүнийг доош суух хэвтэхэд хүрүүлэхгүй болгон монгол гэрийн унинд өлгөж сөгтгөсөөр асуусан учир хоёр суга хоёр өвдгөнд нялтарч хавдсан нь магад. Үүний гэргий Баяр мөн, түүний нөхөр Чавга хуучин муужрах өвчин бий гэнэ. Тийм боловч Сү би Чавгын үхэх урьд магад өчиг шүүн гаргасангүй жич лам Наваан хулгай болон явсан хэргийг харьяат засаг, Үржинжав нар санааны дураар шийтгэсэн явдлыг тухайд огт байцаан эс гаргасан нь цөм эс нийлэлцжээ.

	Явдлын яамнаас Сү намайг хамтаар ял хэлэлцүүлэх ажаамуу, жич урьд бэйл Дэмчигжав засаг Үржинжав нар хулгай Навааныг дөрвөн аймгийн туслагч жанжин тогтоосон хууль ёсоор нэгэн жилийн дөнгө өмсгөсөн явдлыг байцаавал, аль жилд ийнхүү тогтоосон явдлыг байцаан олохгүй боловч санавал монгол цаазын бичиг хүлээн авахын урьд тогтоон шийтгэсэн нь мөн зүйл нь зогсоон цаазалбал зохихын тулд, үүний хамтаар тодорхойлон гаргав. Явдлын яамнаас хариу тушаасан цагт дагаж шийтгүүлсүгэй гэж хүргэн иржээ.

	Байцаавал монгол Чавга, охин Омбохын зүг явалдсан хойно Чавга, охин Омбоход сургасан нь чи чөлөөг үзэж засаг Үржинжавын нөхөр гэргийн хамт албал би аваал гэргийг гээж чамайг гэргий болгон авсугай гэж хэлэлцсэнд Омбох үг дагаж Тэнгэрийн тэтгэсний тавин гуравдугаар, дөрөвдүгээр, тавдугаар (1788, 1789, 1790) онд Омбох түүний хамт нэгэн газар суусан чавганц Дуламын бага хутгыг хулуун засаг Үржинжавын суусан монгол гэрийн гаднаас гурван удаа нүх хийж чичив. Хутга охор болоод засаг Үржинжавын нөхөр гэргийн биед хүргэж чадсангүй гагцхүү энэ мэт ялт хүнийг хэрхэн яллавал зохих явдлыг монгол цаазын бичигт огт тогтоосон хууль үгүйн тул явдлын яамнаас тогтоох ажаамуу гэж лавлан ирсэн гэсэн хэргийг хянавал охин Омбохыг харьяат чуулган дарга Сү-гийн газраас тодорхойлон шүүж өчиг авахад цөм хүлээн авсан боловч гагцхүү Чавга огт хүлээн авсангүй өдөр шөнөгүй унтуулахгүй түүний суганд дээс өлгөөд монгол гэрийн унинд өлгөж сөгдүүлсээр Чавга хуучин бүхий муужрах өвчин үгдэрч үхжээ гэжээ. Чавга эгнэгт огт хүлээн авсан газаргүй бас байцаавал бүгдээр үхсэлээр аргадан хүнийг хорлож үхүүлэх хэрэг эрхгүй зөвлөсөн ялт хүнээс дараалан өчиг авч харилцан нийлэлцсэн хойно, бат бэх шүүвэл болно. Одоо явалдсан охин Омбох хэдий цөм хүлээн авсан боловч явалдсан эр Чавга огт хүлээн эс явсныг үзвэл даанч сэжиглэлтэй, үүний дотор өөр учир зүйл бүхийг мөн болзвол үл болно. Хүний амьд холбогдсон хэрэг магадаар хүнд их, одоо даруй харьяат чуулганы даргын хүргэж ирсэн ёсоор шийтгэж үл зохилдоно.

	Бас байцаавал, Түшээт хан аймаг, хүрээнээс алсалсан нь холгүйн тулд олдвол нэгэн хэргийг хүрээнд суусан сайдуудад явуулаад хэрэгт холбогдсон эл ардыг зарлан хуралдуулаад үүний дотроо өөр учир бүхий үгүй явдлыг дахин магадалж хянан шүүж мэдүүлэн ирсэн цагт жич тогтоон шийтгэсүгэй, харьяат чуулганы даргын газраас хүргэн ирсэн уг бичгийг ёсоор сийрүүлэн бичээд, хамтаар явуулсугай гэж хүргэн иржээ. 

	Байцаавал хүний аминд холбогдсон хэргийг дахин магадалж шүүхэд хэрэв харьяат аймагт тушааж хэргийн доторх ардыг зарлан авахаар одуулбал хааяа өчиг сургах зэрэг учир, гэм бүхий болов уу гэж бидний газраас тамгын газар явах бичээч мэйрэн Бальдарыг зарж засаг Үржинжавын хошууны ялт охин Омбох, Чавгын гэргий Баяр, чавганц Дулам угаас Омбохыг сэжиглэж хэлсэн шөнө манаж явах Аюур, хулгай лам Наваан, үүний дүү Вандуй, угаас морь хулгуулсан тайж Энхжаргал, хэрэг шүүхэд гаргасан занги Ванчигийг дагаж явсан Сүх, засаг Үржинжавын хэргийг сахих Чимид нарыг цөм түшмэл цэрэг гаргаад, хамт дагалдуулан хүргэн иржээ. Үүнд, бидний газраас нэгд нэгнээр чангалан шүүвэл 

	 

	Хулгай лам Навааны өчих нь: Би засаг Үржинжавын хошууны занги Увш сумын хүн, энэ жил жаран таван нас, урьд миний дүү Вандуйг дагаж харчин хорин нэгдүгээр модон өртөөний цагдаад суух билээ. Дөчин есдүгээр он. Наваан би манай уг хошуунд одсугай гэж харчин өртөөний Өрөгжих гэдэг хүнд унах морь гуйхад гурван насны нэгэн хар алаг морийг заан өгсөн хойно, би Өргөжихийн адуунд одож Өргөжихийн заан өгсөн морины өнгийн адил харчин өртөөний Бумба гэдэг хүний нэг гурван насны хар алаг морийг ташааран барьж унаад, уг хошуунд хүрэхийн урьд энэ морь зүдээд унасан (үхсэн) тул гэнэт хулуух санаа үүсгэж нэгэн хошууны тайж Энхжаргалын гурван морийг хулуун, миний дүү Вандуйд учрыг хэлээд, Вандуй даруй энэ морийг Чуулалт хаалганы худалдааны иргэн Дашид өгч хуучин өрд харгуулав. Дараа манай өртөөний ард миний хулгайн болон явсныг мэдээд, манай хоёр хүнийг бариад харчин өртөөний орлон хөөгч Цэвээнжав нар намайг Өргөжихийн морь гэж Бумбын морийг ташааран унасан явдлыг магадалж ташаарсан цаазын бичгийн ёсоор нэгэн есөн мал торгож Бумбад өгөв. Тайж Энхжаргалын гурван морь хулгуулсан явдлыг тодорхойлон шүүгээд, угаас халхын дөрвөн аймгийн туслагч жанжин нарын тогтоосон хууль ёсоор гурван есөн мал торгоод, басхүү намайг энэ жил дөнгө зүүгээд Вандуй манай хоёр хүнд цөм ялд өгөх малгүйн тул Вандуй нэгэн эр хөвүүн, нэгэн охин, манай нэг монгол гэрийг бүгд гурван есөн малд гаргуулан бодож тайж Энхжаргалд олгуулсан нь магад гэж өчнө.

	 

	Вандуй өчих нь: Би засаг Үржинжавын хошууны занги, Увш сумын хүн, энэ жил жаран нас, урьд харчин хорин нэгдүгээр модон өртөөний цагдаад албан хааж явахад миний ах лам Наваан хамт суусан билээ. Тэнгэр тэтгэсний дөчин есдүгээр (1784) он, миний ах тайж Энхжаргалын морийг хулуусан хэрэгт миний эр хүү нэг, охин нэг, монгол гэр нэгийг гурван есний мал болгож тайж Энхжаргалд өгсөн хойно, би нэгэн насажсан тэмээг Энхжаргалд өгсөн, миний хүү охиныг гуйхад Энхжаргалын үг: охиныг нэгэнт засагт өгөв одоо чамд хойш өгч үл чадна, гээд эр хүүг хойш надад өгөв.

	Дэд жил зуны улиралд Вандуй би биеэр засгийн дэргэд одоод, миний охин Омбохыг надад шагнавал болох уу гэж гуйсанд засгийн үг: шинэ охин миний дэргэд байвал, одоо түүний зовоох зүйлгүй түүний өмсөх идэх зүйл мөн огт үүнд дутуу турхангүй чи одоо эрхгүй аваачиж яана. Түр миний энд байтугай гэв. Вандуй би аргагүй миний охин Омбоход одоо засаг огт чамайг хойш надад өгөхгүй яах вэ, чи сайхан сувилан яв гэж сурган хэлсэн билээ, гэж бусад явдлыг лам Навааны ёсоор өчнө.

	 

	Тайж Энхжаргалын өчих нь: Би засаг Үржинжавын хошууны дөтгөөр зэрэг тайж, энэ жил тавин зургаан нас, дөчин есдүгээр (1784) он, манай хошууны Вандуйн ах лам Наваан миний гурван морийг хулгуулсан хэргийн учир манай засгийн газраас гаргасан занги Ванчиг шүүн шийтгээд Вандуйгаас торговол зохих гурван есөн малын хувьд түүний нэг эр хүү, нэгэн охин, монгол гэрийг над өгөв. Үүнд, засагт гурван малын дээж барьж өгвөл зохино. Над малгүйн тул Вандуйн өгсөн охиныг гурван мал болгож засагт өгсөн хойно Жавзандамба хутагтад аврал эрж надад нэгэн насажсан тэмээ бөгөөд, түүний эр хүү охиныг гуйсугай гэхэд, би Вандуйд түүний охиныг нэгэнт засагт өгөв чамд өгч чадахгүй гэж хэлэлцэж миний эр хүүг даруй түүнд хойш өгөв. Монгол гэрийг нэгэн дундуур хуваагаад элч Сүхэд өгөв. Нэгэн дундуурыг занги Ванчигт өгөв. Тэмээ насажсан туранхайн тул мөнхүү өвлийн улиралд унасан гэж өчнө.

	 

	Сүхийн өчих нь: би засаг Үржинжавын хошууны занги Ванчигийн сумын хүн, дөчин есдүгээр он манай хошууны Вандуй, Наваан харчин өртөөний газар морь хулгуулсан хэргийн учир засгийн газар манай занги Ванчигийг гаргав. Ванчиг намайг зарцлахад бэлтгүүлэн авч аваачсан билээ, хэргийг шүүн тодорхойлоод Навааныг нэг жилийн дөнгө өмсгөж Вандуйгаас торгож гаргавал зохих гурван есөн малын оронд Вандуй нэгэн эр хүү, нэгэн охин, нэгэн гэрийг тайж Энхжаргалд таацуулан өгөв. Тайж Энхжаргалын олсон охиныг манай засагт өгвөл зохих гурван малд гаргуулан өгөв.

	Нэгэн монгол гэрийг занги Ванчиг жич Сүх манай хоёр хүнд хуваан өгсөн билээ. Занги Ванчиг өнгөрсөн жил арван нэгэн сард гэнэт өвдөж үгүй болов, гээд бусад явдлыг цөм Наваан нарын ёсоор өчнө.

	 

	Аюурын өчих нь: Би засаг Үржинжавын хошууны албат, энэ жил тавин дөрвөн нас, манай засгийн суусан монгол гэрийн хойд этгээд гурван удаа хутгаар чичиж нүх гаргав, хэнийг чичсэнийг үл мэднэ гэж дотуураар сэргэмжлэх учир намайг гаргаж шөнөд манаж явахад нэгэн шөнө засаг хатан цөм унтсан хойно мөнхүү засгийн гэрт зарцлах охин Омбох засгийн гэрийн ойр явахыг үзээд, чи харанхуй шөнө юунд ирэв гэсэнд тэр будааны гэрт оров. Дэд өдөр Аюур би энэ учрыг манай туслагч Дашдэндэвт хэлж туслагч даруй Омбохыг дуудан аваачиж асуув, гэж өчнө.

	 

	Ялт охин Омбохын өчих нь: би засаг Үржинжавын хошууны занги, Увш сумын Вандуйн охин, урьд миний эцэг Вандуй харчин өртөөний цагдаад алба хааж явах цагт миний нэгэн авга ах лам Наваан манай хамт сууна. Аль жилийг би тэмдэглэж үл чадна, тэр цагт би арван гурван настай билээ. Наваан нэг өдөр хошууны газар одсугай гэж харчин өртөөний Өргөжихөөс морь гуйж одов хойш ирж миний эцэг Вандуйд би Өргөжихөөс агсан аваад унасан морь хошууны газраа хүргэж чадсангүй замын гудас унав.

	Уналгагүйн тулд гурван морь хулууж авчрав гэсэн хойно миний эцэг Вандуй энэ гурван морийг худалдааны иргэнд дутсан өрийг төлсөн хойно, даруй энэ хэргийн учир миний эцэг, авгыг цөм барьж яллав.

	Намайг миний нэг дүүгийн хамтаар цөм тайж Энхжаргалд өгөв.

	Энхжаргал бас намайг засагт өгөв. Зарцалсаар долоон жил болов. Үүний урьд засгийн адууг сахих Чавга гэдэг хүн намайг уулзсан бүр хүнгүйг үзэж даруй миний зүг инээн наалдаж хэлэлцээд улмаар ойр давшин ирж сэмхэн бид хэзээ хамт унтаж сайн хэрэг явсугай гэж хэлэлцсэн билээ.

	Хожим Тэнгэрийн тэтгэсний тавин зургаадугаар он зуны улиралд засгийн гэрийн гадна нэг бага хоосон гэрт Чавга бас намайг өдөөн миний зүг явалдсугай гэхэд би даруй санаа дагалдаж хамт явалдав. Түүнээс чөлөө үзэж Чавгын хамт хэд хэдэн удаа явалдав. Чавга над хэлсэн нь засаг хатан хоёр хүний дотроос нэгийг сэмээр хорловол эрхгүй чамайг чиний эцэг эхэд хойш өгнө. Тэр тухайд би аваал гэргийг гээгээд чамайг гэргий болгон авсугай, чи засаг хатныг унтсан хойно нэгийг чичиж хорлосугай гэж нэгэн хуйгүй хутгыг над өгөв. Би тэр хутгыг авч хадгалахад бэрхийн тулд тэр хутгыг хүлээн авсангүй боловч би санааг дагаж Чавгын зүг нөхөр гэргий болох санаа агуулан Чавгын сургасан үгийг дагаж засаг хатныг хорлосугай гэж санаандаа агуулсаар мөнхүү тавин гуравдугаар (1788) он зуны улиралд өдрийг мартав. Засаг гүү барьж сүү саах хувин тавьж засаг хатан хоёулаа дарс ууж согтов. Засаг унтах дэвсгэрийн өмнө этгээдэд унтав.

	Хатан унтах дэвсгэртэй хэвтэж унтав.

	Үүнд Омбох би юм чөлөөг үзэж шөнө сэмээр манай хамт суусан чавганц Дуламын нэгэн бага хутгыг хулуун авч хатны унтсан дэвсгэрийн хойно халхлан тавьсан мод бий хавтгай модыг нэвт чичвэл болохгүйн тул гэрийн араас дээврийг сөхөж туурганы дээгүүр чичихэд туурганы бүхий талд, гурвант хутгаар чичиж хутга охрын тулд гагцхүү давхар дээвэрт гурван нүх хийв. Хатны биед хүргэж чадсангүй тавин дөрөвдүгээр (1789) он зуны улиралд засгийн бие хатны хамт Жавзандамба хутагтад мөргөн одсон хойно засгийн гэрийг сахисан Чимидийн нэгэн сул монгол гэр бий тэр гэрт огт ойр хүнгүй тул нэгэн өдөр үдшийн хэр цагт чөлөө үзэж гэрт одож Чавга миний зүг хараахан явалдаж бүхийд Чавгын гэргий Баяр үхрийн сүү саах хувин авч ирээд Чавгын зүг миний явалдаж бүхийг үзээд түүний гараар бэлэн барьсан модыг барьж намайг жанчив. Чавга намайг өмгөөлж түүний гэргий Баярын барьсан модыг булаан авч Баярыг жанчиж харилцан хэрэлдсээр Баяр гарч одов. Өнгөрсөн жил хавар Засгийн хатан намайг ус авахаар одуулан зарж, ирсэн нь хожимдов гэж нэгэн нарийн модыг барьж миний нурууны газар жанчив. Бас хатан намайг засагт уух цай халаа гэхэд сонссонгүйд эс явсны тул намайг залхуурав гэж бас нэгэн нарийн мод барьж намайг жанчсанд Омбох би хатанд өшөөрхөн Чавгын урьд сургасан үгийг санаандаа агуулсаар өнгөрсөн жилийн дөрвөн сард өдрийг мэдэхгүй нэгэн шөнө засаг хатны хамт унтсан хойно нэгийг хорлосугай гэж сэмхэн бас чавганц Дуламын хутгыг хулуун дэвсгэрийн араас засаг хатны хэвтсэн газрын тус тэдний толгой цээжийг эрж хойд туурганы гаднаас хоёр удаа чичив. Хутга охор, тэдний биед хүргэж чадсангүй мөнхүү жил таван сард өдрийг мэдэхгүй нэгэн шөнө засаг хатан унтсан хойно нэгийг хорлосугай гэж бас чавганц Дуламын хутгыг хулууж засаг хатны хэвтсэн газраас тус тэдний хөлийг зааж хойд туурганы гаднаас нэгэн удаа чичиж мөн биед хүргэж чадсангүй. Чавга урьд миний зүг засгийн гэрийн гадна бүхий уургын дотроос нэгийг хулгуулж түүнд өгөв гэж хэлсэн билээ.

	Би уурга хулуух чөлөө олохгүйн тул санаандаа агуулсаар зуны зургаан сард тэр нэгэн шөнө нэгэн удаа уурга хулууж Чавгад өгсүгэй гэж засгийн гэрийн зүг явахад Аюур надтай учирч намайг харанхуй шөнө яах гэж ирсэн гэж асуухад, би зүгээр явна гээд даруй унтах будааны гэрт оров.

	Дэд өдөр манай туслагч Дашдэндэв намайг дуудаж аваачиж монгол гэрийг чичсэн хэргийг надаас нягтлан асуусанд Омбох би гагцхүү Чавгын урьд сургасан үгийг даган түүнд гэргий болсугай гэж хүсэх бөгөөд, бас хатан намайг хоёр удаа жанчсаныг өшөөрхөөд, засаг, хатны нэгийг хорлосугай гэж чичсэн нь магад гэж өчнө.

	 

	Чавганц Дуламын өчих нь: би энэ жил жаран долоон нас, би засгийн будааны гэрт охин Омбохын хамт сууна. Над бүхий нэгэн бага хутга энгийн учир би огт биед зүүсэнгүй газар газар орхин тавьсан билээ. Охин Омбох ямар чөлөөндөө хулуун аваачаад засгийн гэрийг чичсэн явдал огт үл мэднэ. Тэр бас дараагаар миний нэгэн гэрт хэвтэнэ, миний чих дүлий тэр шөнө гарч орж явахдаа би мөн сонсож үл чадах нь түмэн магад гэж өчнө.

	 

	Эхнэр Баярын өчих нь: Би засаг Үржинжавын албат, энэ жил гучин зургаан нас, миний нөхөр Чавга манай засгийн гэрт зарцлах охин Омбохын хамт хэзээнээс эхлэн үхэслээр явалдсаныг би огт мэдэхгүй.

	Би нэгэн өдөр засаг хатны бие Жавзандамба хутагтад мөргөн ирэв. Засгийн ойр албан хааж явах Чимид засгийн гэрийг сахиж суужээ. Тэр өдөр үдшийн хэр цагт би үнээ саасугай гэж Чимидийн гэрт хувин авч ороход гэрт ороод, миний нөхөр Чавга, охин Омбохын хамт явалдахыг үзэв. 

	Үүнд хилэн төрөөд, миний гараар бэлэн барьсан модыг бариад Омбохыг хоёр дахин жанчсанд миний нөхөр Чавга Омбохыг өмгөөлж миний барьсан модыг булаагаад, намайг жанчихад би даруй зайлаад гүйн гарсан, миний нөхөр Чавга угаас муужрах өвчин бий, охин Омбохын хамт ийнхүү дэмий явах нь түүний бие тэсэхгүй гэж зовж хойно харин түүнийг хориглох билээ. Миний нөхөр Чавга хэрхэн засаг хатныг хорлох учрыг охин Омбоход сургасан ба Омбохыг гэргий болгон авсугай гэсэн учрыг би огт сонссонгүй гэж өчнө.

	 

	Чимидийн өчих нь: би засаг Үржинжавын хошууны занги Ванчигийн сумын хүн, энэ жил гучин зургаан нас, би манай засгийн дэргэд албан хааж явна. Нэгэн өдөр засаг хатан хоёр Жавзандамба хутагтад мөргөн ирэв. Чимид би засгийн гэрийг сахиж бүхийд үдшийн хэр цагт засгийн албат Чавгын нөхөр гэргий, охин Омбох тэд харилцан бархиран хашхиран шуугилдахыг сонсов. Ямар хэргийн учир шуугьсныг мэдэхгүй мөн огт асуусангүй, одоо эхнэр Баярын өчгөөс сая тэр цагт Чавга Омбохын зүг явалдсан хэргийн учир ийнхүү шуугьсныг мэджээ гэж өчнө.

	 

	Бас харьяат хошууны туслагч Дашдэндэвийг зарлан авчирч асуувал хэлэх нь: манай засгийн суух гэрт хэд хэдэн удаа хутгаар нүх гаргасанд Аюурын зэрэг хэдэн хүнийг засгийн гэрийн гадаа сахиж суулгав.

	Нэгэн шөнө хүн унтсан цагт охин Омбох засгийн гэрийг тойрон явав гэж Аюур нөхөр гэргийд хэлээр ирсэн хойно, даруй Омбохыг авчруулж учрыг асуусанд охин Омбох, магад өчиг эс өгсөн боловч нааш чуулганы даргын газар хүргэн ирүүлэхэд тэр даруй битүүлгээр засаг нөхөр гэргийн нэгийг чичсүгэй гэж Чавга санаа үүсгэж түүнд сургасан нь басхүү түүнд нэгэн хуйгүй их хутга өгснийг тэр зүүхэд бэрх бас хүний сэжиглэхээс айж тэр хутгыг хэвээр Чавгад хойш өгөв. Чавгын гэргий Баярт асуувал манай гэрт нэгэн хуйгүй их хутга бий нь магад гэх бөгөөд бас эхнэр Баярыг ноднин жил чуулганы даргын газраа хүргүүлэхэд түүний малыг байцааж зарсан хүнд Бомбо мөн Чавгын гэрт нэгэн хуйгүй их хутга бүхийг үзэв гэж хэлнэ.

	 

	Байцаавал: хулгай лам Наваан, түүний дүү Вандуй, морь хулуугдсан тайж Энхжаргал энэ хэрэг шүүхэд дагаж явсан Сүх нарын өчсөн үг, басхүү урьд харьяат чуулганы дарга бэйс Сү шүүх явдлын яаманд мэдүүлсэн өчиг нэгэн адил харьяат чуулганы даргын газраас нэгэнт монгол цаазын бичгийн ёсоор ял хэлэлцэж мэдүүлсний тулд, хэрхэн олговол зохих явдлыг явдлын яамнаас тогтоон шийтгэхээс гадна ялт охин Омбох нарын өчсөн үг, мөн харьяат чуулган дарга шүүж мэдүүлсэн өчигт адил боловч Чавга гэнэт гагцхүү Омбохыг гэргий болгохыг хичээх төдий даруй засаг Үржинжавын нөхөр гэргийг хорлосугай гэх санааг үүсгэв.

	Учир үнэхээр сэжиглэлтэй, үүнд ялт охин Омбоход Чавга яагаад гагцхүү чамайг охин болгох вэ, төдий даруй чамайг засгийн нөхөр гэргийг хорлосугай гэж сургахад хүрнэ.

	Нэг хорлосон хойно эрхгүй хүнд ял хийх болой. Хэрхэн чамайг чиний эцэг эхийн гэрт хойш өгч чадах ажээ.

	Үүний дотор эрхгүй өөр учир бий, эсвэл Чавгын гөрлөхийг болзвол болохгүй, гүйцэтгэвэл даруй засаг энгийн учир лав Чавгыг хөдөлгөөн зовоох газар бий бөгөөд, Чавга өшөөрхөж ийнхүү чамд сургав, угаас чиний эцэг тайж Энхжаргалаас чиний дүүг шүүж аваачсан хойно мөн танай засгийн дэргэд чамайг авч гуйсан явдлыг танай засаг болсонгүйд чи сая ийнхүү юу санасан биз ээ. Чавгын зүг шууд нэгэнт санаа нийлсэн болой, эрхгүй харилцан хэлэлцсэн явдал бий, тэдний нэг хутгыг үзвэл урт тийш найман ямх бий, монгол гэрийн гаднаас хүний биед хүргэн чичиж чадахгүй бөгөөд, чи хэд хэдэн удаа чичиж огт хэвтсэн хүний биед хүргэж эс чадав. Хутга охор явдлыг юунд Чавгад эс хэлэв.

	Чи энэ чавганц нэгэн гэрт суусан болой.

	Энэ чавганц эрхгүй учир мэдэх биз ээ. Хурднаа магад явдлыг, гарга гэж дахин чагнаж мохоон шүүвэл Омбохын өчих нь: Тайж Энхжаргал намайг засагт өгөв. Дэд жил өвлийн улиралд миний эцэг Вандуй ирээд намайг авсугай гэж манай засагт өөрөө ирж гуйсан билээ.

	Засаг эцгийн зүг, чиний охин энд байвал огт түүнийг зовох зүйлгүй, жич өмсөх идэх цөм үүнд хорогдолгүй, хойш аваачиж яана.

	Түр миний энд байтугай гэсэн явдлыг эцэг Вандуй над хэлсэн учрыг эд миний санаанд баахан хорсоно. Хожим Чавгын хамт санаа нийлээд энэ хэргийг би Чавгын зүг гаслан хэлэлцсэн удаа бий. Чавга бол засгийн адууг харгалзах хүн, тэр засгийн адуунаас сайныг нь сонгож унах бөгөөд, басхүү засгийн далдлан гөрөөлөх ардад морь үнэлэн өгч ацаг авна. Энгийн учир морь адуулсан нь бас сайнгүй гэж засаг түүнийг айлган донгодсон удаа явдал бий.

	Чавга энэ хэрэгт өшөөрхсөн үгүйг огт эс хэлэлцэв. Чавга над нэгэн их хутга өгсөн билээ. Даанч их, биедээ зүүвэл хүн сэжиглэх болов уу гэж тэр хутгыг авчирсангүй, хэвээр Чавгад хойш өгөв.

	Чавганц Дуламын бага хутга гэр дотор газарт орхин бий бөгөөд чөлөө завсар хулуун аваачаад лав биед хүргэн чичиж чадах гэж мунхаглан санаж гурван удаа чичив.

	Би чавганц Дуламын нэгэн гэрт хамт суувч, би огт дарцаагаар гэрийн дотор унтах бас, эсвэл хаалганы гадаа, эсвэл бусад хүний гэрт орохыг үзэж хэвтэнэ.

	Би Чавгын үгийг дагаж Засгийн нөхөр гэргийг чичиж хорлосугай гэдэг хэрэг бийг ямар аймшиггүй өөр хүнд хэлэх ажээ.

	Энэ нэгэн хэрэг чавганц Дулам огт мэдэхгүй, Чавга гагцхүү намайг үл сэрүүлэв, шөнө хүн чив гэсэн цагт, сэмхэн одож засаг боловч хатан боловч нэгийг хорлосон хойно, харин ч намайг охин болгон авахад хялбар гэж хэлэлцсэн учир, би нас залуу мунхаг, засгийн нөхөр гэргийг хорлосон хойно, над ямар ял бүхийг би мөн мэдэхгүй, би гагцхүү Чавгын хамт санаа нийлэв.

	Бас засаг намайг агуулаад миний эцэгт хойш үл өгөхийг занаж хамт чичсэн хойно даруй миний эцэг эхийн гэрт буцвал болох бөгөөд, бас Чавгын хамт хурдан нөхөр гэргий болохыг хичээж Чавгын үгийг дагаж явсан нь магад гэж өчнө. Бас үхсэн Чавгын эхнэр Баярт түүний нөхөр үхсэн хойно хүрээний заргач ирж ясыг байцаан үзэх тухай чи мөн ойр талаар одож үзнэ. Биед ямар шарх би үгүйг, чамд хорсох явдал бий юу, басхүү ямар сэжиглэсэн явдал бий юү, бий бол дураар магад явдлыг гарга, чи хэрэв түүний нөхөр Омбохыг хардаж чамайг жанчсаныг занаж гаргахгүй бол тэр яаж болно.

	Эрхгүй магад явдлыг өчиж гарга гэж дахин шавдан асуувал, Баярын өчих нь, бид нөхөр гэргий болоод арван хэдэн жил болов. Төрсөн хүү нэгэнт арван нэгэн нас болов.

	Тэр Омбохыг өмгөөлөн намайг жанчих тухайд, магадаар намайг занасан биз ээ.

	Одоо түүний үхсэнийг үзээд бас маш түвдэхгүй маш санаа эвдэрч урьд түүнийг занах санаа цөм больсон, хэрэв үнэнхүү хорсох газар бий бол ийнхүү асуухад би юунд магад явдлыг гаргахгүй ажээ. Заргач ирж миний нөхрийн ясыг байцааж, үзэх тухайд би ойр талаар олж очсон өвдөг суганы газраа бага нялтарсан шарх бий үүнээс гадна огт ойр шархгүй заргач цөм над заан үзүүлэв.

	Өвдгийг суга газрын шарх бол тэр сайнаар сөгтгөхгүй гэнэт босож гэнэт хэвтэхийн тул, бага сурыг сугаар тавьж зүүн зүг монгол гэрийн унинд уяад сөгдүүлэн үг асуух завсар нялтран хавдахад хүргүүлсэн, миний нөхөр угаас нэгэн хуучин өвчин бий, гэнэт үгдрэв, үгдэрсэн хойно толгой эргүүдэж дотор балар харанхуй, элдвийг ухахгүйд хүргэнэ. Лав сураар өлгөж сөгтгөсөөр гэнэт хуучин өвчин үгдэрч үхсэн биз ээ.

	Над огт сэжиглэх зүйлгүй гэж өчнө.

	Бас засаг Үржинжавын гэрийг сахисан Чимидэд чи танай засгийн гэрийг сахих хүн болой.

	Гадна хүн хашхиран шуугихыг сонсоод бас огт холгүй цөм танай нэгэн гэрийн хүн хэрэв гарч үзэхгүй бол үүний дотор өөр учир зүйл магад бий тул хэрэгт чи огт ялгүй учир бий бол дуртай хэлэлцэн хүний төлөө даран далдалбал үл болно, гэж дахин магадлан асуувал, Чимидийн өчих нь: би бол нүүдлээс засгийн газраа албан хааж ирсэн хүн, манай засаг намайг хүн номхон гэж агуулж гэрээ сахиулав.

	Энгийн учир би огт тэдний хойно зөрчихгүй, тэр нэгэн өдөр Чавгын нөхөр гэргий шуугихыг сонсов. Мөн удсангүй хоромхон зуур даруй зогссоны тулд, би гарч очоогүй, ямар учир бүхий үгийг үл мэдэх магад, үнэхээр мэдвэл би юунд хүний төлөө даран далдална гэж өчнө.

	Үүнд бас угаас харьяат чуулганы даргын газраа Чавгыг шүүсэн захирагч Сажжав залан Арш нарт Чавгыг хэрхэн шүүсэн байдал төлөвийг хянан асуувал Сажжав нарын хэлэх нь Чавгыг шүүхэд огт сайнаар сөгдөхгүй босох хэвтэх зэрэг аргадан магад өчиг өгөхгүйн тул харьяат чуулганы даргад хэлж тушаасныг дагаж Чавгын хоёр суганд сур тавьж зүүн этгээд охин Омбоход асууж Чавга бол миний адууг сахисан билээ.

	Энгийн учир. Чавга адуу сахихад осол сул, бас миний сайн морийг намайг далдлан унаж гөрөөлөх ардад үнэлэн өгч бас авах зэрэг учир бий бөгөөд би түүнийг донгодсон билээ. Огт жанчсан чичсэн газаргүй, гагцхүү охин Омбох түүний эцэг гуйхад би өгсөнгүй. Чавга миний морины учир над донгодуулсан учир өшөөрхөөд Омбох Чавга нар санаа нийлээд манай нөхөр гэргийг хорлосугай гэхсэн биз ээ. Үүнээс гадна огт өөр учиргүй гагцхүү энэ зэрэг учрыг урьд даруй гарган мэдүүлбэл зохих билээ. Үржинжав миний бие ноднин жил зургаан сард Богд эзний түмэн өлзийн их баярын ёсоор харьяат аймгаас барих есөн цагааныг хичээнгүйлж хүргүүлэв. Гэртээ үгүй мөнөөхөн сайд нарын газраас зарлахад миний бие өвчний учраа одож эс чадав.

	Одоо тушаасан үнэнхүү учрыг гарган мэдүүлэв гэж тамга дарсан бичиг мэдүүлэн иржээ.

	Байцаавал Чавгын үхсэн учир түүний гэргий Баяр даруй Чавгыг угаас муужрах өвчин бий, гэнэт үгдэрсэн хойно толгой эргэж, дотор харанхуй болж элдвийг үл ухахад хүрнэ.

	Омбохын хамт явалдсан хэргийг тэр харин далдалсан удаа бий гэх бөгөөд угаас энэ хэргийг шүүсэн захирагч Сажжав нарын тухайд ойр бүхий занги Чавгын өчиг жич хүрээний худалдааны иргэдийн хэргийг захиран шийтгэсэн тэмдэглэгч түшмэл Залбан нарын газраас Чавгын ясыг байцаан үзээд хариу өгсөн бичгийн дотор ч хоёр суганы газар аминд хүрэх газар бус боловч дотуураар сувт нэвтэрнэ. Шарх хүнд бол үхнэ гэсэн зэрэг явдлыг дахин нийлүүлэн хэлэлцэж байцаан огт өөр учиргүйн тулд харин санааны дураар өгүүлэхэд хүргүүлэх нь бус Омбохыг Чавгад ам нийлүүлэн шүүхэд Чавга ялаас айж энэхэн тэрхнээр шалтгаалан магад өчиг өгөхгүй бөгөөд, бас сайнаар сөгдөхгүй тулд хоёр суганд сур татаж монгол гэрийн унинд уяж суугаад сөгдсөөр цаг удах завсар бие зүдрээд сөгдөж чадахгүй, нэгэнт хүч алдсан хойно суганы газраа татсан оосор нэн чанга болоход хүрээд шарх нэн хүнд болов. Бас хуучин өвчин бүхий хүн гэнэт муужирч үхсэн нь харин магад. Жич, засаг Үржинжав нөхөр гэргийг чичих хэргийг хянавал Омбохыг анх барьж авчраад асуухад даруй Чавга түүнд санаа олгуулав гэж өчих бөгөөд одоо бас дахин дахинаар чангалан мохоож шүүвэл басхүү өчсөн ёсоор нотод хөдөлбөргүй өчнө. Омбохыг өмөөрөн түүний гэргий Баярыг жанчсан явдал бий. Омбох харин Чавгыг явалдахад хүргэхгүй, Омбох түүний эцэг Вандуй харьяат засаг Үржинжавт гуйв. Үржинжав огт хойш өгсөнгүй, хэдий занах санаа байвч нэгэн бага охин тул санаа олгуулах хүнгүй бол мөн яасаар аймшиггүй энэ мэт хүнд их хэргээр явах санаа үүсгэхгүй. Одоо харьяат засаг Үржинжавын хүргэн ирсэн бичигт нийлүүлэн шүүвэл охин Омбох түүний эцэг Вандуй гуйж авахад засаг Үржинжав огт өгсөнгүй бөгөөд морины хэргийн учир засаг, Чавгыг донгодсон учир Чавга занаж Омбохын хамт явалдах залгалдаагаар (зэрэгцээгээр) Чавга урьд санаа үүсгээд засаг хатны нэгийг хорлосугай гэж нэгэн хуйгүй хутгыг Омбоход өгөхөд үг сургасан нь магад мэт бөгөөд хутгыг тухайд Омбох их гэж авсангүй хожим гэрт байцаавал бас ийн нэгэн хутга бий, энэ зэрэг учрыг угаас чуулганы даргын газраас тодорхойгоор гарган мэдүүлж чадахгүйн тул сэжиглэлтэйд хүргүүлжээ.

	Одоо явдлын яамнаас илгээсэн бичиг гагцхүү энэ хэргийг магадалж хянан шүүгээд явдлын яаманд мэдүүлэн ирсэн цагт жич тогтоон шийтгүүлсүгэй гэв. Огт бидний газраа ял тогтоож мэдүүлэн иртүгэй гэсэн газаргүйд бидний газар даруй ял тогтоож зохилдохгүйн тул хэргийн доторх эл ардыг дараалан дахин шүүсэн явдлыг Гадаад монголын төрийг засах явдлын яаманд явуулаад тогтоон шийтгүүлсүгэй, үүнийг басхүү засаг Үржинжавт тушаан явуулаад ялт охин Омбох, хулгай Наваан нарыг чангалан сахиулахаас гадна бусад ардыг хэлэлцэх газаргүй болгоод, гагцхүү Вандуйг гинжлэхгүй сул сахиулах явдлыг хамтаар явуулсугай.

	 

	Улсын архив, тэнгэрийн тэтгэсний 56 (1791) оны хүрээний сайдын манж данснаас орчуулсан орчуулгын бүртгэл 131-д

	 

	 

	 

	В. Зарц Омбох цөлөгдөж, Үржинжав засгаас огцорч уг хэрэг дуусгал болсон гуравдугаар баримт

	 

	Байцаавал энэ хэрэг урьд чуулганы дарга бэйс Сүндэвдорж нарын газраас шүүж ялган салгаж ял унагаж мэдүүлэхээр ирснийг хянавал сэжиглэлтэй газар маш олон даруй ёсоор болгож шийтгэвэл үл зохилдохын тул, хүрээнд суусан амбаст явуулж дахин магадалж чандлан нарийвчлан шүүж мэдүүлж ирсэн цагт өөр шийтгэсүгэй гэж явуулсан билээ.

	Одоо хүрээнд суусан амбасын газраас хэрэгт холбогдсон ардыг ам нийлүүлэн шүүвэл зохих хүнийг хурааж чандлан шүүвэл ер өөр учир зүйлгүй, даруй Чавга мөн үнэхээр хуучин өвчин бий муужрах өвчин үгдэрч шүүх тухайд үхжээ. Харьяат чуулганы дарга харин Чавгыг муучлан зовоож байсаар үхэхэд хүргэсэн учиргүй гэж мэдүүлж ирсний тулд, байцаавал хүүхэн Омбох түүний зөвшсөн эр Чавгын сургасан үгийг дагаж хутга барьж түүний засаг Үржинжавын суусан монгол гэрийн гаднаас гурван удаа бүлбэл хутга богино тул, засаг Үржинжавын эр эмийн биед хүргэж чадсангүй гагцхүү энэ мэт ялт хүнийг яаж ял унагаах явдлыг монгол цаазын бичигт ер ялган салгаж тогтоосонгүй, зүй нь шүүх цаазын бичгийн ёсоор шийтгэвэл зохино. 

	Байцаавал шүүх цаазын бичигт бичсэн нь, боол шивэгчин хөлсний хүн гэрийн эзнийг аргаар албал хөвүүд ач нар өвөг эмэг эцэг эхийг аргаар алсан ёсоор тэргүүн дэд хорлосон эс хорлосон явдлыг ялгахгүй цөм цавчиж ал, бас харьяат иргэн түүнийг захирсан түшмэдийг аргаар алахад явж хорлосонгүй бол зуун цавчраг жанчиж хоёр мянганы газраа цөл гэжээ.

	Чавга гэгч Үржинжавын албат түүний явалдсан эм Омбоход сургаж түүний эзэн Үржинжавын эр эмийг аргаар алъя гэж явсан хэрэв Чавгын бие бий бол зүй нь боол шивэгчин гэрийн эзнийг аргаар алах ёсоор цавчиж алах ял олговол зохино. Чавга одоо нэгэнт өвчнөөр үгүй болсон тул хэлэлцэх газаргүй болгохоос гадна, Омбох бол Чавгын явалдсан эм мөн ер түүний эм бус бөгөөд, мөн засаг Үржинжавын боол шивэгчин бус Вандуй нар, тайж Энхжаргалын морь хулууж Вандуй нараас мал торгоход Вандуй малгүй тул, түүний хүүхэн Омбохыг малын оронд тайж Энхжаргалд харьцуулан олгожээ. Энхжаргал бас уламжлан харьяат засаг Үржинжавт өгсөн, Үржинжав засаг бөгөөд огт хууль ёсоор Вандуй нарыг цөлүүлэн шийтгэхгүй даруй Энхжаргалд дураар мал торгосон оронд хүнийг харьцуулан өгч зоригоор дуусгасан бөгөөд, бас Энхжаргалын өгснийг үзэхэд даруй Омбохыг агуулж зардас болгосон нь даанч хуулийг зөрчиж явжээ. Омбох хэдий Үржинжавын гэрт долоон жил зарагдсан боловч огт эзэн боолын нэрийн төдийгүй зүй нь энгийн хүний ёсоор яллавал зохино. Гагцхүү Омбох бол эрхбиш Үржинжавын захирсан хошууны хүүхэн бөгөөд, Чавгатай явалдан явж бас Чавгын сургасныг дагаж аймшиггүй Үржинжавын эр эмийг шоглоё24 гэж явсан нь мөн нэгэн нүүргүй доод муу харгис эм хэрэв Омбохыг гагцхүү харьяат иргэн түүнийг захирсан түшмэдийг аргаар алъя гэж явж хорлосонгүй тэргүүлсэн хүний цаазын бичгийн ёсоор зуун цавчраг жанчиж хоёр мянганы газар цөлөх ял унагаавал басхүү түүний халдсан ялд тэнцэхгүй, олдвол Омбохыг хүндийг үзэж нэмэгдүүлэн Гуандүн мужид цөлүүлж сэргийлэн суусан цэрэгт боол болгон шагнаж хашруулан заруул. Бас байцаавал урьд харьяат чуулганы даргын газраас гурван морь хулуусан тэргүүлсэн хулгайч лам Навааныг сахилыг эвдэж хуган Пүжааны зэрэг мужид цөлөөд өртөөнд тушааж зовох албанд явуулах, ер хамт хулууж явсангүй хулуусныг хойно эд хураасан Вандуйг зуун ташуур жанчих, тайж Энхжаргалын хулуугдсан гурван морийг цөм уг зүсээр олгов. Хулгайч Наваан эндүүрч барьж унаад үхүүлсэн учирт

нэгэн есөн мал торгох ял унагаж мэдүүлсэн нь хуульд нийлсний тулд үүнийг даруй харьяат чуулганы дарга Сүндэвдоржийн унагасан ёсоор болгосугай.

	Засаг Үржинжав хатан, Хүүхэн Омбохыг хураасан нь түүний эр Үржинжавын мэдэлд бий юм.

	Чавгын эм Баяр, түүний эр Чавга хүүхэн Омбохтой зөвшсөнийг ер мэдэхгүйн тулд хамаагүй, Дулам, Чимидийг цөм хэлэлцэх явдалгүй болгосугай. Урьд харьяат Үржинжав эндүүрч шийтгээд торгосон хүн юмыг мөнхүү татаж аваад уг хүнд олговол зохино. Торгосон хүүг Вандуй, тайж Энхжаргалд нэг тэмээ өгөөд хүүгээ аваачсан тулд Энхжаргалаас энэ нэг тэмээ занги Ванчиг, Сүх нарт өгсөн монгол гэрийг тус тус хөөж гаргаад уг хүнд олгосугай. Жич урьд харьяат чуулганы дарга Сүндэвдоржийн газраас энэ хэргийг мэдүүлж гаргасангүй санааны зоригоор шийтгэсэн бөгөөд, тайж Энхжаргалын өгсөн охин Омбохыг гэртээ агуулж зарсан Түшээт хан аймгийн засаг тайж Үржинжавыг ял хэлэлцүүлсүгэй. Өвчнөөр үгүй болсон залан Аюуш, занги Ванчиг, Тайж Энхжаргал, элч Сүх нар цөм түүний засгийн тушаасныг дагаж шийтгэв. Ер тэдний санааны зоригоор шийтгэсэн нь бусын тулд цөм хэлэлцэх явдалгуй болгосугай.

	Бэйс Сүндэвдорж Чавгыг үхэхийн урьд өрсөж үнэн өчиг шүүж гарган эс чадсан бөгөөд лам Наваан хулгайч болж явсан хэргийг харьяат засаг Үржинжав нар санааны зоригоор шийтгэсэн явдлыг тухайд ер байцааж гаргасангүй нь эс зохижээ. Түүний хамтаар ял хэлэлцүүлэх ажаамуу гэж өргөн хүргэж иржээ. Байцаавал Үржинжав бол нэгэн хошууны хэргийг тэргүүлж шийтгэх хүн, Хулгайч Навааны хэргийг ер мэдүүлсэнгүй даруй санааны зоргоор хуулийг зөрчиж мэдэмхийлэн шийтгэсэн бөгөөд, бас дэмий хүүхэн Омбохыг хурааж зарсан нь үнэхээр тушаалыг гутаажээ. Үржинжавыг шууд засгаас байлгаад цэрлэл үзүүлсүгэй. Залан Аюуш, тайж Энхжаргал, Сүх нар хэдий засгийн тушаасныг дагаж шийтгэв гэвч эрхбиш тухайд ер учрыг дагаж мэдүүлсэнгүй дагалцаж явсан ялаас хэлтэрч үл болно. Залан Аюуш, тайж Энхжаргал, Сүх цөм пүнлүүгүйн тулд зохисыг үзэж хүн бүр гурваад есөн мал торгож хууль ёсоор зүтгэсэн ардад шагнахад бэлтгүүлсүгэй. Жич харьяат чуулганы дарга Сүндэвдорж Үржинжавын зоргоор шийтгэсэн хэргийг ер байцааж эс гаргасан нь даанч омтгойджээ. Хэрэв байцаахыг алдсан цаазын бичгийн ёсоор хагас жилийн пүнлүү татвал бага хөнгөн мэт, Сүндэвдоржийг хүндэд нэмүүлж нэгэн жилийн засгийн пүнлүүг татъя.

	Дэд чуулганы дарга Хэжийдорж занги Ванчиг нэгэнт өвчнөөр үгүй болсны тулд хэлэлцэх явдалгүй болгосугай. Бас байцаавал харьяат хошууны туслагч тайж Дашдэндэв, Дашийг мөн зүй нь ял хэлэлцвэл зохино. Харьяат чуулганы даргын газраас ер тэднийг дурдсан газаргүй битүүлэг шийтгэвэл зохилдохгүйн тулд үүнийг Сүндэвдоржид тушааж Үржинжав урьд энэ хэрэг шийтгэх тухайд Дашдэндэв, Даш хошууны газраа бий бөгөөд учрыг гаргаж мэдүүлсэнгүй, эсвэл бус албанд очсон эс очсон явдлыг тодорхойлон байцааж журганд мэдүүлэн ирсэн цагт сайд бид хууль ёсоор байцаан шийтгэсүгэй гэжээ, жич энэ хэрэг гадаад монголын төрийг засах явдлын яамнаас хүлээж жас3 тогтоосон явдлыг зүй нь хамтаар тодорхойлон гаргавал зохино. Сайд манай зоригоор болгох явдал бус тул хичээнгүйлэн айлтгав.

	Зарлигийг гуйна гэж Тэнгэрийн тэтгэсний тавин зургаадугаар он долоон сарын хорин таванд, айлтгав мөн сарын хорин наймнаа.

	 

	Зарлиг, Үржинжавыг засгаас байлга, Сүндэвдоржийг засгийн пүнлүү нэгэн жилээр тат, бусдыг хэлэлцсэн ёсоор болго гэснийг хичээнгүйлэн дагаж үүний тул илгээв, гэж хүрч иржээ.

	Үүний дотроо хулгай худлын хэргийг гаргаж мэдүүлсэнгүй санааны зоргоор хуулийг зөрчиж мэдэмхийлэн шийтгэсэн засгийг тушаалаас байлгаж шийтгэсэн хэрэг бийн тулд үүнийг Түшээт хан, Цэцэн хан, Сайн ноён, Засагт хан дөрвөн аймгийн чуулганы дарга жанжин нарт тушаан явуулаад уламжлан өөр өөрийн харьяат засаг туслагч нарт нийтээр тушаагаад нэгэн адил дагаж шийтгүүлсүгэй, гэж өргөжээ. Үүний тул тушаан илгээв гэж тушаан хүрч иржээ.

	Иймийн тул, засаг туслагч түшмэдийн газраас бичгийн доторх эл хэргийг хянан нарийвчлан байцааж үзээд нэгэн адил дагаж шийтгүүлэхийг мэдтүгэй гэж үүний тул тушаан илгээв.

3. ТАВ ДАХИН ХУДАЛДАГДСАН ХҮҮХЭН ДАШЖИД 

	 

	ҮҮНД:

	 

	 

	а) Жирэмсэн хүүхэн Дашжид, хоёр хүүхдийн хамт боож үхэхээр шийдвэрлэсэн нэгдүгээр албан бичиг (1789)

	 

	Засгийн тэргүүн зэрэг тайж Үржинжавын25 бичиг.

	Чан чин мэнд явах хан26 уулын чуулганы дарга засгийн хошууны бэйс чуулганы дэд дарга тэргүүн зэрэг тайж танаа өргөв.

	Мэдүүлэхийн учир, энэ он, гурван сарын хорин зургаанд миний хошууны хуяг Оржины мэдээлэхээр ирсэн газарт түүний гэрийн боол эм Дашжид өөрийн бутач хүүгээ хорлосон нэгэн хэргийг мэдүүлэхээр ирсэн учирт Үржинжав миний газраас нэгэнтээгүүр сумын занги Ванчиг, бошго Чавга нарыг гаргаж өөрийн эхэд хорлогдсон хөвүүний ясыг үзүүлэн нэгэнтээгүүр хүний амьд ноцогдсон эм Дашжид, тухайд үзсэн мэдсэн эл ардыг дуудан авч ирүүлээд байцаахад даруй занги Ванчиг, бошго Чавга нар хойш хүрч ирээд мэдүүлэх нь бид тушаасныг дагаж эм Дашжидэд хорлогдсон түүний хөвүүний ясыг нарийвчлан үзвэл хоолой хүзүүг тойрч гувруутсан битүү сорви нэг хэсэг бий, үүнээс өөр илт улайсан ба битүү хөхөрсөн хавдсан шарх сорви ер үгүй гэж мэдүүлсээр иржээ. Үүнд: Үржинжав миний газраас туслагч түшмэдийг авч ялт эм Дашжидэд асуувал:

	Өчих нь би тайж агсан27 Гарвийн харьяат, Номон гэгч хүний хүүхэн, энэ жил гучин хоёр настай, урьд намайг бага бүхийд эцэг Номон амь зуух юмгүй ядуурч нэгэн хошууны тайж Ванжилд худалдсан даруй эцэг турж үхжээ.

	Хойно миний бие тайж Ванжилтай эв найр зохилдсонгүй явтал намайг арав гаруй насанд миний эх, тайж Ванжилд нэг үхэр төлөөлөн өгч аваад, миний биеийг гэгээний28 шавь Энэтхэг29 даргын гэрийн хүн Баярт гэргий болгож худалдан өгөөд, гурваад үхэр богтлон авав. Би мөн тэдний хүн нартай энгийн учир найралдан зохилдож явахгүйд эр Баярт гээгдэж өөрийн эхэд буцаж ирэв. Бас эх дахин намайг бэйс Дэчинранпилийн30 хошууны Эрэнчинд гэргий болгож худалдан өгөөд нэг морь таван ямаа богтлон авав. Би мөн тэнд зохилдсонгүй нэжгээд сарын төдийхөн болоод, эр Эрэнчинд гээгдээд, бас эхдээ буцаж ирэв. Бас хойно нэгэн хошууны Жайвал гэгч хүнд нэгэн сарын төдийхөн гэргий болон яваад мөн найралдан чадсангүй гээгдэв. Үүнд миний эх мал богтлон авсангүй, даруй эхтэй хамт явтал амь зуух юмгүй, гэр яданги тул, эхийн ганц биеийг гэгээний шавь, миний нагац хувраг Гэлэгбанжуур төрлийн сүлбээгээр дөтөрхөж амь улжуулан тэжээсүгэй гэж аваачив. Би өөрөөс төрсөн бутач нэгэн хүү, хоёр хүүхэнтэй хошууны дотор амь улжин суугаад хошуунаас хонь мал тэжээн өгөвч тун хогшихгүй хоосонд, ноднин зуны дунд сард нэгэн хошууны тайж Цэвээний хонь хулгуулж баригдав.

	Тухайд мэйрэн Аминдоо хэргийг шийтгэж миний бутач хүүхнийг тайж Цэвээнд ялд барьж өгөөд, үлдсэн хүү, хүүхэн бид гурвуулыг харьяат багт нийлүүлж явсан билээ. Ноднин намрын тэргүүн сард манай багийн бошго Бордойн хэлсэн нь: чамайг энэ хоёр хүүхэдтэйг хошууны дотор баян бийтэй хүнд худалдаж амь уулзуулъя гэж мэйрэн Аминдоод мэдүүлсэнд мэйрэн зөвшиж худалдтугай гэв, гэж даруй миний бие хүү хүүхэн гурвуулыг мөн хошууны Оржинд морь нэг, тэмээ нэгээр худалдав. Би Оржингийн гэрийн зүйлийн хэрэгт өчүүхэн зарагдаж одоо найман сар болтол тусгаар гэртэй хоол хувцас аливаа зүйлээр зовсонгүй суусан боловч, энэ хаврын сүүл сарын хорин тавны үдшийн шөнө миний долоон настай бутач хөвүүн энгийн учир эрхэлж ярдагласанд гэнэт урин31 ихэд хөдөлж мунхагдан санасан нь, би эцэг эхээс гарснаас нааш өчнөөн нас болтол эцэг эх хэд хэдэн удаа олон хүнд худалдуулсан хийгээд, худлан32 өгөвч эгнэгт нэгэн өчүүхэн ямар явдал олсонгүй, олонтоо гээгдэж одоо худалдуулан хүний боол болсон муу хувь заяандаа гомдож цухалдан өөрийн бутач хүү хүүхэн хоёртой хамт үхсүгэй гэж санаж мөн шөнө хүн унтсан даруй би сэмээр гурван наст хүүхнээ хүзүүг илгийн татмаар боож, долоон наст хөвүүний хүзүү ба өөрийн хүзүүг нэгэн хэсэг өчүүхэн дээсэнд хөвүүний бүс, сур залган холбон бооход хөвүүн "ээж ээ, байя" гэж бархирав.

	Би мөн хүнд мэдэгдэхийн урьд үхэж дуусгая гэж дуу гаргахгүйг бодож хөвүүний толгой цээжийг өөрийн цээж биеэр хөндлөн дарж хэвтсэн даруй унтсан мэт ухаангүй болжээ. Гэнэт сэрсэн мэт ухаарч эргэцүүлэн санаж үзвэл хөвүүн бид хоёрын хүзүүний боолтгүй хөвүүн миний дэргэд үхжээ. Хүүхэн амьд бий мэт, миний дэргэд Оржин, Чойжав нар сууна. Тэд надаас миний бие хоёр хүүхдийн хүзүү боосон учрыг асуусанд би энэ хөвүүнийг энгийн учир эрхэлж ярдаглаад, аргадаж үл болоход хэдэн эрд очивч ер нэгэнтэй зохилдож өчүүхэн жаргал үзсэнгүй, цөмд гээгдэж одоо хүний боол болсон өөрийн муу хувь заяанд гомдож гэнэт урин ихэд хөдлөөд, мунхагдаж хоёр хүүхэдтэй хамт боож үхсүгэй гэж өөрийн бие ба хоёр хүүхэдтэйг би өөрөө дээс сураар боож хөвүүнийг дарж хэвтсэнд хөвүүн минь боож үхсэн нь магад үнэн учраа хэлмэгц Оржин нар намайг бариад хүргэж ирэв гэжээ.

	Оржинд асуувал өчих нь: Би занги Ванчигийн сумын хүн ноднин жилийн тэргүүн сард манай нэгэн хошууны занги Цэвээний сумын бошго Бордойн над хэлсэн нь, манай тайж Гарви агсны харьяат сул эм Дашжид бага бүхийгээс эцэг эхдээ худалдуулсан ба олон хүнд худалдаж гэргий болгон өгөвч тус тус газарт ер зохилдон явж чадсангүй, одоо бутач нэгэн хөвүүн нэгэн хүүхэнтэй бий. Түүнд огт амь зуух юмгүй, нэн ядуу тулд хошууны дотроо баян бийтэй хүнд худалдаж амь улжуулан түшүүлье гэж мэйрэн Аминдоод мэдүүлж зөвшөөрөгдсөн тийм нэгэн худалдах гурван ам хүн байна. Чи баян бийтай хүн тул, авах буюу гэж асуусанд би даруй авах санаа олж Бордойтой худалдааг харилцан хэлэлцэж нэг морь, нэг тэмээгээр худалдаж авъя гэж үнэ тогтоод, Оржин би дараагаар тамгын мэйрэн Аминдоод очиж Бэрдойтой үгийг бүрнээ мэдүүлж тэр эмийг авч болох үл болохыг лавласанд тэр эм Дашжид эцэг эхэд тус хошуу ба гэгээний шавь, бэйс Дэчинранпилийн хошуунд бага бүхийгээс нааш хэд хэдэн удаа худалдуулах хийгээд, худалдуулж гээгдсэн нь болой.

	Хойно ч тайж Цэвээний хонь хулгуулж баригдаад, ял олсон зүйл бий. Чи авч асран хайрлаж зарвал болно гэснээр Оржин би ноднин намрын тэргүүн сарын хорин дөрвөнд эм Дашжидын бие, үүнийг бутач төрсөн зургаан настай нэг хөвүүн, хоёр настай нэг хүүхний хамт нэг морь нэг тэмээгээр худалдан авч морь тэмээг бошго Бордойд тушааж өгсөн түүнээс хойш найман сар болтол эм Дашжид, Оржин миний гэрийн явдал бага заруулж өмнөө гэртээ хоол хувцсаар мөхөсгүй, эв зөвтэй явбал энэ жил хаврын сүүл сарын хорин тавны үдшийн шөнө мөн хошууны занги Овшийн сумын мал алдаж сурагдан явсан Цэдэнбал, миний гэрийн хүн Чойжав хоёулаа миний гэрийн дотроо хурга ишиг нэлээд бий бөгөөд зай мөхөст гадна унтсан билээ. Оржин би гэртээ унтсан даруй Цэдэнбал, Чойжав нар миний гэрт орж намайг сэрүүлэн хэлсэн нь бид хоёулаа гадаа унтаж хэвттэл гэнэт танай айл хойд этгээдийн нэгэн бүхээг гэрийн тус "ижээ, байя" гэж бяцхан хүүхдийн дуу гараад, даруй хуухинах чимээ улам улам сонсогдоно гэж хэлмэгц, Оржин би даруй мөн Цэдэнбал, Чойжав нарыг үзтүгэй гэж илгээгээд, ер санамсаргүй хэвтсээр нойрны мунхагт дарагдаж дахин унтжээ. Мөн Цэдэнбал, Чойжив нар намайг сэрүүлж хэлсэн нь бид харанхуйд мод шатаан очиж үзвэл эм Дашжид бүхээгт тулганы хойд этгээдэд хүзүү нь дээс боолттой түрүүлгээ хэвтжээ.

	Түүний цээжний дор мөн эмтэй холбоотой хүзүү нь сур боолттой нэгэн бяцхан хөвүүн хэвтэнэ. Тулганы баруун этгээдэд нэгэн бяцхан хүүхэн хүзүү нь зүсмэл илгэн боолттой хэвтэхийг үзээд мөн бид хоёр тэдний хүзүүний боолтыг тайлж ажиглавал бяцхан хөвүүн нэгэнт үхжээ. Эм, хүүхэнтэй амьд боловч үг өгүүлэн чадах тэнхэлгүй гэж хэлмэгц Оржин би яаран босож Чойживын хамт эм Дашжидын бүхээг гэрт очиж үзвэл тулганы хойд этгээдэд Дашжид амьд хэвтэх боловч үг өгүүлэн чадахгүй, түүний хойд этгээдэд бяцхан хөвүүн нь үхжээ. Хүзүү хоолой тойрон битүү гувруутсан битүү сорвитой, бус биед шарх сорвигүй болой.

	Тулганы баруун хойд этгээдэд түүний бяцхан хүүхэд амьд хэвтэх боловч гурван настай, хэлд ороогүй бас тэнхэл муу хүзүү хоолой тойрон битүү сорвитой, бус биед шарх сорвигүй болой. Цэдэнбал үхрээ эрэхээр морджээ.

	Оржин би Чойжилжавын хамт үхсэн хөвүүнийг харгалзан эм Дашжид, хүүхэнтэйг сахиж суутал эм хүүхэн тэнхэрсэнд эм Дашжидээс түүний бие ба хоёр хүүхдийн хүзүү боосон, хөвүүн үхсэн учрыг асуувал эмийн хэлсэн нь, би энэ хөвүүнийг энгийн учир эрхэлж ярдаглаад аргадаж үл болоход би хэдэн эрд очивч ер нэгэнтэй зохилдож өчүүхэн жаргал үзсэнгүй, цөмд гээгдэж одоо хүний боол болсон, өөрийн муу хувь заяандаа гомдож гэнэт урин ихэд хөдлөөд мунхагдаж хоёр хүүхдийн хамт боож үхсүгэй гэж өөрийн бие ба хоёр хүүхэдтэйгээ би өөрөө дээс сураар боож хөвүүнийг дарж хэвтсэнд хөвүүн үхжээ гэж хэлмэгц эм Дашжидыг бариад хүргэж ирсэн гэжээ.

	Чойживт асуувал өчих нь: Занги Ванчигийн сумын Оржины гэрийн хүн, түүний гэрийн дотор агуулсан хурга ишиг нэлээд олон бөгөөд, зайгүй тул дулааны цаг болсоор гэрийн гадна унтана. Энэ хаврын сүүл сарын хорин тавны шөнө нэгэн хошууны занги Овшийн сумын Цэдэнбал алдсан үхэр сураглаж ирээд хонов.

	Оржины гэрийн баруун хойд этгээдэд уясан түүний морины дэргэд миний бие, мөн Цэдэнбалын хамт хэвтсэний хойно Оржингийн айл хойд этгээдэд мөн Оржингийн гэрийн хүн эм Дашжидын бүхээг гэрийн тус бяцхан хүүхдийн дуу “ижээ байя” гээд даруй хуухинах чимээ улам улам сонстоход миний бие хамт хэвтсэн Цэдэнбалтай даруй босож Оржиныг сэрүүлж хэлсэнд Оржины хэлсэн нь та хоёр очиж үзтүгэй гэснээр бид харанхуйд мод шатаан очиж үзвэл эм Дашжид бүхээгт тулганы хойд этгээдэд хүзүү нь дээс боолттой түрүүлгээ хэвтжээ. Түүний цээжний дор мөн эмтэй холбоотой хүзүү нь сур боолттой бяцхан хөвүүн нь хэвтэнэ. Тулганы баруун хойд этгээдэд бяцхан хүүхэн нь хүзүүнд зүсмэл илгэн боолттой хэвтэхийг үзээд мөн бид хоёр тэдний хүзүүний боолтыг тайлж ажиглан үзвэл бяцхан хөвүүн нэгэнт үхжээ.

	Эм хүүхэнтэй амьд боловч үг өгүүлэн чадахгүй, энэ учрыг Цэдэнбал бид хоёр Оржинд дахин сэрүүлэн хэлсэн даруй Оржин босож эм Дашжидын бүхээгт очиж түүний үхсэн хөвүүн ба мөн Дашжидын бие хүүхэнтэйгээ үг өгүүлэн чадах тэнхэлгүй амьд байхыг үзэв. Эмийг үг өгүүлэн чадахын урьд Цэдэнбал үхрээ эрэхээр морджээ.

	Мөн Оржин миний хамт эм Дашжид хүүхэнтэй ба үхсэн хөвүүнийг сахин суутал өглөө нь эм хүүхэн Дашжид тэнхэрсэнд эм Дашжидээс түүний бие ба хоёр хүүхдийн хүзүү боосон, хөвүүн үхсэн учрыг асуувал эм хэлсэн нь би хөвүүнийг энгийн учир эрхэлж ярдаглаад аргадаж үл болоход би хэдэн эрд очивч ер нэгэнтэй зохилдон өчүүхэн жаргал үзсэнгүй цөмд гээгдэж одоо хүний боол болсон өөрийн муу заяанд гомдож гэнэт урин ихэд хөдлөөд мунхагдан хоёр хүүхэдтэй хамт боож үхье гэж өөрийн бие ба хоёр хүүхэдтэйг би өөрөө дээс сураар боож хөвүүнийг дарж хэвтсэнд хөвүүн үхжээ гэж хэлмэгц, эм Дашжидыг барив гэж өчнө.

	Цэдэнбалд асуувал өчих нь: Би занги Овшийн сумын хүн, энэ гурван сарын хорин хоёрын шуурганд өөрийн хөрөнгө үхрээ алдаад эрэхээр явж Буланга нэрт газар нэгэн сумын занги Ванчигийн сумын Оржины гэрт хорин тавны шөнө хүрч мөн шөнө хоол унд идээд хурга, ишиг олон бий бөгөөд, зайгүй дээр унасан морио эрт тавьсугай гэж түүний гэрийн баруун хойд этгээдэд уясан мориныхоо дэргэд Оржингийн гэрийн хүн Чойжавын хамт хэвтсэн хойно тэдний айл хойд этгээд нэгэн бүхээг гэрийн тус “ижээ байя” гэж бяцхан хүүхдийн дуу гараад даруй хуухинах чимээ улам улам сонсогдоход миний бие хамт хэвтсэн Чойжавтай даруй босож Оржинг сэрүүлж хэлсэнд Оржины хэлсэн нь та хоёр очиж үзтүгэй гэснээр бид харанхуйд мод шатааж орж үзвэл эм Дашжид бүхээгийн тулганы хойд этгээдэд хүзүү нь дээс боолттой түрүүлгээ хэвтжээ. Түүний цээжинд мөн эмтэй холбоотой хүзүү нь сур боолттой нэгэн бяцхан хүү хэвтэнэ. Тулганы баруун хойд этгээдэд нэгэн бяцхан хүзүү нь зүсмэл илгэн боолттой хэвтэхийг үзээд, мөн бид хоёр тэдний хүзүүний боолтыг тайлж ажиглавал бяцхан хөвүүн нэгэнт үхжээ. Эм хүүхэнтэй амьд боловч үг өгүүлэн чадах тэнхэлгүй байнам билээ. Энэ учрыг би мөн Чойжавын хамт Оржинд дахин сэрүүлэн хэлээд, би үхрээ эрэхээр маргааш нь эрт мордсон гэжээ.

	Бошго Бордойгоос асуувал өчих нь: Би занги Цэвээний сумын хүн, манай тайж агсан Горвойн харьяат сул эм Дашжид бага бүхийгээс түүний өөрийн эцэг эх тус хошууны тайж Ванжилд худалджээ. Хойно Ванжилаас мөн эх нь худалдааг төлөөлөн өгч буцаан аваад, Гэгээний шавийн энэтхэг даргын гэрийн хүн, Баяр, бэйс Дэчинрампилийн хошууны Эрэнчин тус хошууны Жайвил гурван хүнд дам дам түүнийг, түүний эх худалдан өгөвч тэдэнд гэргий болж зохилдон чадсангүй цөмд гээгдэж, мөн эхэд буцаж ирээд явав. Түүний эхийг мөн төрсөн дүү нь Гэгээн шавь хувраг Гэлэг банжуур амь улжуулахаар аваачаад эм Дашжид өөрөөс төрсөн нэгэн бутач хөвүүн, хоёр хүүхэнтэй уул газарт сууж байгаад, тус хошууны тайж Цэвээний хонь хулууж идээд даруй баригдаж хэргийг мэйрэн Аминдоо шийтгээд нэгэн хүүхнийг ялд барьж өгөөд, эмийн биеийг бутач хүү хүүхэн хоёртой Бордой манад тушааж харгалзуулсан билээ.

	Ер хогшиж зан төлөв олох зүйлгүй нэгэн газарт тогтож явахгүй учирт үүнийг хошууны аль баян бийтэй хүнд худалдан өгч амь улжуулан түшүүлж худалдааг нь түүний харьяат ноён тайж Гарви агсны эх хөвүүд мал дорви яданги тул, тэдэнд оргуулж болох ажаамуу гэж засгийн тамганы мэйрэн Аминдоод мэдүүлсэнд мэйрний тушаасан нь Дашжид бол сул эм, бага бүхийгээс дам, дам худалдагдсан худлан өгүүлсээр ирсэн учир цөм үнэн тул түүнийг хошуу дотроо амь улжих баян бийтэй газраа худалдвал болно гэмэгц Бордой би ноднин жил намрын тэргүүн сарын хорин дөрвөнд эм Дашжид бутач хүү хүүхэн хоёртой хамтыг тус хошууны Оржинд нэг тэмээ нэгэн мориноос худалдаж энэ морь тэмээг уг харьяат ноён тайж Гарви агсны эх чавганц Янжинд өгөөд энэ мөнхүү учраа мөн мэйрэн Аминдоо танаа мэдүүлсэн, үүнээс өөр мэдүүлэх зүйлгүй гэж өчнө.

	Мэйрэн Аминдоогоос асуувал мэдүүлэх нь, ноднин жилийн намар цаг, засаг таныг Улиастайн албаны морь мал захирч суух завсар Аминдоо намайг тамгын хэрэг шийтгэх удаа тус хошууны занги Цэвээн сумын бошго Бордойн мэдүүлсэн газарт манай тайж агсан Гарвийн харьяат сул эм Дашжидыг бага бүхийгээс түүний өөрийн эцэг эх тус хошууны тайж Ванжилд худалдаад хойно эх нь тайж Ванжилд төлөг өгч буцаан аваад Гэгээний шавь Энэтхэг даргын гэрийн хүн Баяр, бэйс Дэчинранпилийн хошууны Эрэнчин тус хошууны Жайвалд дахин дахин худалдан өгч гэргий болговч тус тус очсон газартаа зохилдон явж чадсангүй, эрд гурван удаа гээгдэж эхдээ буцаж ирээд явав. Түүний эхийг мөн төрсөн дүү нь гэгээний шавь хувраг Гэлэг банжуур ам улжуулахаар аваачсан, эм Дашжид өөрөөс төрсөн бутач нэгэн хөвүүн, хоёр хүүхэнтэй мөн харьяат газарт сууж тус хошууны тайж Цэвээний хонь хулууж идээд даруй баригдсан хэргийг мэйрэн таны бие шийтгээд нэгэн хүүхнийг ялд өгүүлээд эмийн бие бутач хоёр хүүхэдтэйг Бордой над тушааж харгалзуулсан билээ. Эм Дашжид хэдэн удаа эрд өгөвч, энэхэн хүнтэй зохилдож төлөв олж ханилан чадаагүй, гээгдэж харин хулгай болж явах тул өчүүхэн харгалзахад бэрх, үүнийг аль нэгэн баян бийтэй хүнд худалдаж амь улжуулан худалдааг нь түүний харьяат ноён тайж Гарви агсны эх хөвүүд нь мал дорви яданги тул тэдэнд олгуулж болно уу гэсэнд санавал сул эм Дашжид бага бүхийгээс худалдагдсан ба дахин дахин худалдагдсан боловч гээгдэж ирсэн, бас ч хулгай болж явсан учир цөм үнэн тул тогтоосон хуульд хүнийг тус хошууны дотор худалдаж болно, тусгаар хошуунд худалдаж болохгүй гэсэн бөгөөд ер ч үзвэл тайж агсан Гарвийн орон хийгээд, харьяат нь цөм мал муу түүнийг тэжээх хүчгүй тулд эм Дашжидыг тус хошууны дотроо худалдаж болно гэсэн даруй тус хошууны занги Ванчигийн Сумны Оржины мэдүүлсэн нь, тайж Гарви агсан харьяат сул эм Дашжид, түүний бутач хоёр хүүхэнтэйг Оржин би бошго Бордойгоос худалдан авч асран зарж болно уу гэхэд худалдан авч асран хайрлаж зартугай гэсэн үнэн, бас ч дараагаар бошго Бордойн дахин мэдүүлсэн нь эм Дашжидыг бутач нэгэн хүү, нэгэн хүүхэнтэй занги Ванчины сумын Оржинд нэгэн морь нэгэн тэмээнээс худалдаж худалдааны морь тэмээг эм Дашжидын харьяат ноён тайж Гарви агсны эх хөвүүдэд өгөв, гэснээс гадна мөн Гарви агсны эх ч эм Дашжидын худалдааны морь тэмээ авснаа мөнхүү мэдүүлсэн гэжээ. Энэнд дахин давтан шүүвэл ер өөр үггүй тус тус нотод хөдөлбөргүй өчнө.

	Байцаавал гэрийн боол эм Дашжид өөрийн бутач хөвүүнээ урины мунхгаар боож үхүүлсэн үнэнхүү, үүнийг зүй нь ялт эм Дашжид, хэрэг байцаан тодорхойлоход холбогдсон эл ардыг хамтад авхуулан да бэйс, дэд да таны газраа хүргэж хэргийг шийтгүүлэхийг гуйн өргөвөл зохих билээ.

	Энэ удаа ялт эм Дашжид шалтгаантай давхар бөгөөд, бие нь нүсэр хүнд нэн зовуурь, хэрхэвч замд яван чадахгүй учирт ялт эмийг миний газар батлан хадгалаад, үхсэн хөвүүний ясыг хүн гаргаж сайтар сахиулан тэдгээр ардын өчгийг бүрнээ авч өргөн мэдүүлэв. Гуйх нь энэ нэгэн хэргийг да бэйс, дэд да таны газраас хэрхэн болгож заан тогтоож тушаахыг гуйн үүний тул өргөв.

	 

	Тэнгэрийн тэтгэсний тавин дөрөвдүгээр (1789) он, зуны дунд сарын шинийн нэгэн.

	 

	Улсын архив. Тэнгэрийн тэтгэсний тавин дөрөвдүгээр он, хаврын гурван сард дагийн дан нэрээр (Түшээт хан аймгийн) олон газраас ирсэн бичгүүдийн хуулсан дансны 328—340-р талд

	 

	 

	 

	Б. Хүүхэн Дашжидын хэргийг дахин нарийвчлан байцаасан хэргийн тухай хоёрдугаар албан бичиг (1789)

	 

	Да бэйс дэд даагийн бичиг.

	Засаг Үржинжав тамгын туслагч Дашдондов нарт хамтаар тушаан илгээв.

	Нарийвчлан байцаахаар явуулахын учир, мөнөөхөн манай газраас зарсан мэйрэн Гомбожавын өргөсөн бичигт мэдүүлэхийн учир, Гомбожав би тушаасныг дагаж Засаг Үржинжавын тамгын газраа хүрээд залан Галсанг авч мөн тэдний хошууны хуяг Оржингийн гэрийн эм Дашжид өөрийн бутач хөвүүнээ хорлосон нэгэн хэргийн учир, үхсэн хөвүүний ясны газраа очиж нарийвчлан үзвэл түүний хүзүү тойрон боосон мэт битүү гүвийсэн сорви бий. Ер өөр улайсан шалбарсан мэт шарх сорвигүй жич бутач хөвүүнээ хорлосон эм Дашжидээс асуувал өчих нь: Би энэ жил гучин хоёр настай, миний эцэг хэдийн үхсэн, миний эхийг түүний ураг хувраг Гэлэгбаанжуур аваачсан, миний өөрийн хөвүүнээ алсан учир бол, ноднин зуны дунд сард манай хошууны тайж Цэвээний хонь бороонд уруудаж ирээд нэгэн хурга үхсэн, Цэвээний Хувхүү хониныхоо хойноос ирж үхсэн хурганы мах арьсыг над өгч хойно арьс элдэж өг гэснээр түүнийг авч идсэн билээ. Дараагаар тайж Цэвээн ирээд манай хурга хулууж идэв гэж мэйрэн Аминдоод мэдүүлээд миний биеийг дуудаж аваачаад мэйрэн надаас учрыг асуусанд би тайж Цэвээний хурга хулгуулж идсэнгүй, Цэвээний эм Хувхүүгийн өгсөн учрыг мэдүүлсэн билээ. Хойно дахиж мэйрэн Аминдоо надаас өөр үг асуусангүй чи хулгайч эм гэж ял торгож их хүүхнийг минь ганц үнээтэй хамтыг тайж Цэвээнд ялд бариулж өгөв. Хойно бошго Бордой ирж хэлсэн нь, мэйрэн Аминдоо Мөнх-Овоо гэдэг газраа суулгаж сааль өг гэв гэж хуурч аваачаад, Оржинд морь тэмээ хоёроос худалдан өгөв. Өчүүхэн эм хүн би юм эс хэлэн чадаад Оржингийн үүдэнд явтал дам сонсвол тайж Цэвээн хүүхнийг минь чи эхээ санана гэж магнай дээр тамгалж хоёр улыг цоргиж байна гэхийг сонсоод, хүүхнээ очиж үзээд, үнэхээр зовж явахад хулгай хийсэнгүй биеийг хулгайч болгож хүүхний минь барьж өгөв. Одоо биеийг хүнд боол болгож өгсөн мэйрэн Аминдоод гомдож мунхаг санаандаа үхсүгэй гэж санаж хөвүүн хүүхэнтэйгээ хамт үхсүгэй гэж санаад хөвүүнээ алсан минь үнэн, миний хөвүүнийг ер бус хүн ирж хорлосон зүйл огт үгүй гэж өчнө. Үүнд бас өөр асуусан учир бүхнийг урьд засаг Үржинжавын газраас мэдүүлсэн нэгэн ёсоор өчсөнөө мэдүүлэхээс гадна басхүү ялт эм Дашжид хэдийгээр өөрийн хөвүүнээ хорлосон нь үнэн гэх боловч өөр гэм учир бий нь болзошгүй гэж нягтлан хянамжлан байцаавал өөр сэжиглэх мэт зүйлгүйг өргөн мэдүүлж үүнийг тул өргөв. Гэснийг байцаавал эм Дашжидын өчигт тайж Цэвээний хонь бороонд уруудан үхсэн хурганы махыг мөн Цэвээний эм Хувхүү арьс элдэж ац (өг) гэж өгснийг Хувхүүгийн эр Цэвээн хонь хулуув гэж мэйрэн Аминдоод мэдүүлээд мэйрэн Аминдоо шүүж эмийг хулгайч болгон хүүхнийг үнээтэй ялд бариулж өгөөд, бас түүний биеийг хуурч Оржинд худалдав. Жич тайж Цэвээн, түүний хүүхнийг эхээ сана гэж тамгалан хоёр улыг цоргив. Энэ бүгд учирт эм Дашжид мэйрэн Аминдоод үнэхээр гомдож хүүхэдтэйгээ хамт үхье гэж санаж хоёр хүүхдээ боож байтал хөвүүн урьдаар үхэв гэсэн нь эм Дашжид хэдийгээр хөвүүнээ өөрөө хорлосон нь үнэн гэх боловч анх засаг Үржинжавын газраас мэдүүлэхэд энэ учрыг ер тодорхойлон гаргаж мэдүүлсэнгүй бөгөөд, үүнд учир нь сэжиглэлтэй тул, манай газраас мэйрэн Гомбожавыг дахин гаргаж засаг Үржинжавын тамгын газраа илгээгээд даруй тэдний хошууны туслагч Дашдондов нарыг авч нийлэн үхсэн хурганы мах өгөв гэсэн тайж Цэвээний эм Хувхүү, мөн хонь хулуув гэсэн тайж Цэвээн эдний заргыг шүүсэн мэйрэн Аминдоо бас худалдаж авсан хуяг Оржин нар ба жич өөр холбогдсон ард бүхий бол хамтыг цуглуулж нэг нэгнээр нарийвчлан тодорхойлон байцаагаад чухам учир үнэнийг олоод нийлүүлэн байцааж даруй манай газраа батлан мэдүүлэхээр ирүүлэхийг хэрэг тодорхойлуулахаар зарсан мэйрэн Гомбожав ба харьяат засаг Үржинжав тамгын туслагч хэргэмтэнд хамтаар тушаан явуулаад тэд хамтаар тодорхойлон шүүж засгийн газраас батлах тамга дарсан бичиг гаргаж мэдүүлэхээр ирүүлье. Жич эм Дашжидын бие давхар гэх тулд биеийг гэмтүүлж чангалан асууж үл болохыг хамтаар гаргаж тушаан явуулахаас гадна хэрэв далдлан осол омтгой байцааж битүүлгээр мэдүүлэхэд хүргэвэл хэрхэвчээр үл болохыг тушаан явуулсугай. Үүний тул тушаан илгээв.

	 

	Тавин дөрөвдүгээр (1789) оны зургаан сарын

	 

	Улсын архив. Түшээт хан аймгийн чуулганы даргын газраас Тэнгэрийн тэтгэсний тавин дөрөвдүгээр оны зун цагт явуулсан бичгийн хуулга дансны 654—659-р

	 

	 

	 

	 

	В. Хүүхэн Дашжид хилс зовлонд учирсан үнэн өчиг илэрсэн зэрэг хэргийн тухай гуравдугаар албан бичиг (1789)

	 

	Засгийн тэргүүн зэрэг тайж Үржинжавын тамгын хэргийг түр хүлээн шийтгэгч туслагч тайж Дошдондовын бичиг.

	 

	Чан чин мэнд явах Хан уулын чуулганы дарга засаг хошууны бэйс чуулганы дэд дарга тэргүүн зэрэг тайж танаа өргөв.

	Нарийвчлан байцаасан явдлыг мэдүүлэх учир: Да бэйс дэд да таны газраас тушаан илгээсэн бичигт нарийвчлан байцаахаар явуулахын учир, мөнөөхөн манай газраас зарсан мэйрэн Гомбожавын өргөсөн бичигт, мэдүүлэхийн учир би тушаасныг дагаж засаг Үржинжавын тамгын газар хүрээд, залан Галсанг авч мөн тэдний хошууны хуяг Оржингийн гэрийн Дашжид өөрийн бутач хөвүүнээ хорлосон нэгэн хэргийн учир үхсэн хөвүүний ясны газраа очиж нарийвчлан байцаагаад (үзээд) үзвэл түүний хүзүү тойрон боосон мэт битүү гүвийсэн сорви бий. Ер өөр улайсан шалбарсан мэт сорвигүй жич бутач хөвүүнээ хорлосон эм Дашжидээс асуувал өчих нь:

	Би энэ жил гучин хоёр настай, миний эцэг хэдий үхсэн, миний эхийг түүний ураг хувраг Гэлэгбаанжуур аваачсан, миний өөрийн хөвүүнээ алсан учир бол ноднин зуны дунд сард манай хошууны тайж Цэвээний хонь бороонд уруудаж ирээд нэгэн хурга үхсэнийг Цэвээний эм Хувхүү хонины хойноос ирж үхсэн хурганы мах арьсыг над өгч хойно арьс элдэж өг гэснээр би түүнийг авч идсэн билээ.

	Дараагаар тайж Цэвээн ирээд намайг хурга хулууж идэв гэж мэйрэн Аминдоод мэдүүлээд, миний биеийг дуудаж аваачаад, мэйрэн надаас учрыг асуусанд би Цэвээний хурга хулууж идсэнгүй, Цэвээний эм Хувхүү өгснийг мэдүүлсэн билээ. Хойно дахиж мэйрэн Аминдоо надаас өөр үг асуусангүй чи хулгайч эм гэж ял торгож их хүүхнийг минь ганц үнээтэй хамтаар Цэвээнд ялд бариулж өгөв. Хойш Бошго Бордой ирж хэлсэн нь: чамайг мэйрэн Аминдоо Мөнх-Овоо гэдэг газраа суулгаж сааль өг гэв гэж хуурч аваачаад Оржинд морь тэмээ хоёроос худалдан өгөв. Өчүүхэн хүн би юм эс хэлэн чадаад Оржины үүдэнд явтал дам сонсвол тайж Цэвээн хүүхнийг минь эхээ санана гэж магнай дээр нь тамгалж хоёр улыг цоргиж байна гэхийг сонсоод, хүүхнээ очиж үзээд үнэхээр зовж явахад хулгай хийсэнгүй биеийг хулгайч болгож хүүхнийг минь барьж өгөв.

	Одоо би хүнд боол болгож өгсөн мэйрэн Аминдоод гомдож мунхаг санаандаа үхсүгэй гэж санаж хөвүүн хүүхэнтэйгээ хамт үхсүгэй гэж санаад, хөвүүнээ алсан минь үнэн. Миний хөвүүнийг ер бус хүн ирж хорлосон зүйл огт үгүй гэж өчнө. Үүнд бас өөр асуусан учир бүхнийг урьд засаг Үржинжавын тамгын газраа мэдүүлсэн нэгэн ёсоор өчсөнийг өргөн мэдүүлэхээс гадна бас ч ялт эм Дашжид хэдийгээр өөрийн хөвүүнийг өөрөө хорлосон гэх боловч өөр гэм бий нь болзошгүй гэж нягтлан хянамжлан байцаавал өөр гэм сэжиглэх мэт зүйлийг өргөн мэдүүлж үүний тул өргөв гэснийг байцаавал эм Дашжидын өчигт тайж Цэвээний хонь бороонд уруудаж үхсэн хурганы махыг мөн Цэвээний эм Хувхүү арьс элдэж ач (өг) гэж өгснийг Хувхүүгийн эр Цэвээн хонь хулуув гэж мэйрэн Аминдоо мэдүүлсэн мэйрэн Аминдоо шүүж эмийг хулгайч болгон хүүхнийг үнээтэй ялд бариулж өгөөд бас түүний биеийг хуурч Оржинд худалдав. Жич тайж Цэвээн түүний хүүхэн эхээ санана гэж тамгалан хоёр улыг цоргив, энэ бүгд учирт эм Дашжид, мэйрэн Аминдоод үнэхээр гомдож хүүхэнтэйгээ хамт үхье гэж санаж хөвүүн хүүхнээ боож байтал хөвүүн урьдаар үхэв гэсэн нь эм Дашжид хэдийгээр хөвүүнээ өөрөө хорлосон нь үнэн гэх боловч анхан засаг Үржинжавын газраас мэдүүлэхэд энэ учир ер тодорхойлон мэдүүлсэнгүй бөгөөд, үүнд учир нь сэжиглэлтэй тул манай газраас мэйрэн Гомбожавыг дахин гаргаж засаг Үржинжавын тамгын газар илгээгээд, даруй тэдний хошууны туслагч Дашдондов нарыг авч нийлэн үхсэн хурганы мах өгөв гэсэн тайж Цэвээний эм Хувхүү мөн хонь хулуув гэсэн тайж Цэвээн эдний заргыг шүүсэн мэйрэн Аминдоо бас худалдаж авсан хуяг Оржин нар ба жич өөр холбогдсон ард бий бол хамтаар цуглуулж нэгэн нэгнээр нарийвчлан тодорхойлон байцааж чухам учир үнэнийг олоод, нийлүүлэн байцааж даруй манай газраа батлан мэдүүлэхээр ирүүлэхийг хэрэг тодорхойлуулахаар зарсан мэйрэн Гомбожав ба харьяат засаг Үржинжав, тамгын туслагч хэргэмтэнд хамтаар тушаан явуулаад тэдний хамтаар тодорхойлон шүүж засгийн газраас батлах тамга дарсан бичиг гаргаж мэдүүлэхээр ирүүлье. Жич эм Дашжидын бие энэ тухай давхар гэх тул бие гэмтүүлж чангалан асууж үл болохыг хамт гаргаж тушаан явуулахаас гадна хэрэв дагалдан осол омтгой байцаах битүүгээр мэдүүлэхэд хүргэвэл хэрхэвч үл болохыг тушаан явуулсугай, үүний тул тушаан илгээв, гэж тушаасныг дагаж Дашдондов Гомбожав нар бид үхсэн хурганы мах өгөв гэх тайж Цэвээний эм Хувхүү, тайж Цэвээний бошго Бордой, хуяг Оржин нараас нэг нэгнээр нарийвчлан байцаавал, 

	 

	Үхсэн хурганы мах өгөв гэсэн Хувхүүгийн өчих нь: ноднин зуны дунд сар их бороо орсон манай хонь ямааны хагас тэр бороонд уруудаж алдагджээ. Тухайд миний эр Цэвээн айлд очоод гэрт эзгүй тул алдсан хонины хойноос Хувхүү би очоод, эм Дашжидтай уулзаад цааш очвол шавийн Пил гэгч хүний хонинд миний алдсан хонь байна. Ялгаж авбал нэгэн хонь үгүй болжээ. Эрвэл эм Дашжидын гэрийн ойр баруун өмнө этгээдэд үхжээ.

	Хувхүү би өөрөө үхсэн хонины мах арьсыг эм Дашжидэд өгөөд тухайд өгснөө Цэвээнд хэлсэнгүй билээ. Дараагаар миний эр Цэвээн эм Дашжидээс хонины мах арьсыг олж аваад, ирж надаас асуусанд эм Дашжидэд хонины мах арьсыг Хувхүү би өгсөөн үнэн гэхэд эр Цэвээн надад хэлсэн нь, эм Дашжидэд мах арьс өгсөн үнэн гэгч үгээ ер хүнд бүү хэл гэсэн гэжээ.

	 

	Тайж Цэвээний өчих нь: ноднин зуны дунд сарын их бороо орсонд миний хонины хагас тэр бороонд уруудаж алджээ. Тухайд Цэвээн би гэрт үгүй бөгөөд, ирвэл миний эм Хувхүү алдсан хонио эрж очоод олж авчирсан хонинд үзвэл нэгэн хонь үгүйд даруй Цэвээн би ирж очоод эм Дашжидыг сэжиглэж түүний гэрт очсонд хонины мах арьс байхыг олж аваад эм Дашжидээс асуувал хэлэх нь чиний эм Хувхүү өгсөн гэхэд Цэвээн би гэртээ ирээд эм Хувхүүгээс асуувал эм Дашжидэд үхсэн хонины мах арьс өгсөн үнэн гэсэн боловч эм өгснийг дарж эм Дашжид миний хонь хулуув гэж мэйрэн Аминдоод мэдүүлсэнд мэйрний газраас эм Дашжидыг дуудан аваачиж биднийг ам уулзуулан асуусанд эм Дашжидын хэлсэн нь Дашжид би хонь хулгуулсангүй Цэвээний эм Хувхүү өгсөн гэж мэдүүлмэгц Цэвээн би миний эм тийнхүү надаас далд нэгэн хонины бүхэл мах мэдэж хүнд өгч чадахгүй гэж мэдүүлсэнд мэйрэн ч эм Дашжидын урьдах тэр хэлсэн үг үнэн үг бус гэж хэрэгсэлгүй эмийг ял торгож нэг хүүхэн нэг үнээ тугалтайг бариулж над өгөв. Цэвээн би ч авсан тэр хүүхнийг хэдэн сар авч яваад бэйс Дэчинранпилийн хошууны хувраг Даржаад нэг морь, хоёр зуун далан цайнаас ноднин намрын дунд сард худалдсан, хүүхний магнай тамгалав, хоёр улыг цоргив гэсэн нь огт худал, би ер хүнийг тамгалж цоргисонгүй гэж өчнө.

	 

	Бошго Бордойн өчих нь: эм Дашжидыг хууран нүүлгэж худалдан өгөв гэгч учир бол мэйрэн Аминдоод Бордой би очиж, эм Дашжидыг нүүлгэж ирэхэд бүлийн хүн ац (өг) гэж мэдүүлсэнд мэйрэн над тушаасан нь чамд хүн бүл хэрэггүй, чи Дашжидэд очиж сааль татаж өгнө гэх нэгэн үгээр хуурч нүүлгэн аваачаад Оржинд морь тэмээ хоёроос худалдаад авсан морь тэмээгээ харьяат ноён тайж Гарви агсан эх хатан хөвүүдэд өгөөрэй гэж тушааснаар Бордой би эм Дашжидыг Хартолгой гэдэг газраас сааль цуглуулж өгнө гэж хууран хэлж нүүлгэн аваачиж Мөнх овооны өвөр зүлэгтэд буулгаад тэр дээрээс Оржинд морь тэмээ хоёроос худалдсан үнэн гэжээ. 

	 

	Бас эм Дашжидээс өөрийн бутач хөвүүнээ хорлосон шалтгааныг дахин нарийвчлан асуувал өчих нь:

	Мөн Оржин намайг тайж Цэвээнд худалдах гэнэ гэснийг урьдаас сонсож авав. Тэр удаа бол над уух идэх юм мөхөс чухам Дашжид намайг хөвүүнээ хорлох шөнө бол Оржин бидэнд нэг шанаганы ихэнхээр болгосон цусны зэрэг өгчээ. Түүнийг хүү хүүхэн бид гурвуул хуваан идсэн боловч миний хөвүүн дахин надаас идэх юм ац (өг) өлсөн унтахгүй уйлахад өгөх гэвч өөрийн гэрт өгөх нэг ч юмгүй хов хоосон тул өгөх юмгүй байна гэж хэдэн удаа хэлж аргадан ядаад гэнэт урин (уур) үүсэж одоо уух идэхээр мөхөс бас урьд тайж Цэвээний ялд авсан хүүхнээ зовон санаад мэйрэн Аминдоо нарт гомдож барцаш үхсүгэй гэж мунхагдан өөрөөр хамтаар боож унаснаас хөвүүн минь үхжээ. Миний хөвүүнийг бусад хорлосонгүй, Дашжид би алсан үнэн, одоо над үүнээс өөр мэдүүлэх нэг ч үггүй, мөн ч Оржинтой санах ер учир зүйлгүй гэхээс гадна бусад нь засгийн газраас урьд мэдүүлсэнтэй нэгэн адил өчнө. Бас эм Дашжидээс ч хүүхнийг тайж Цэвээн тамгалав цоргив гэгч хэнээс сонсов гэж асуувал Гэлэн Гончиг над хэлсэн гэхэд гэлэн Гончигоос асуувал Гончиг мөн Дашжидын өөрөө хэлэхийг сонссоноос гадна надад өөрөө сонсож мэдсэн газар огтгүй гэжээ.

	 

	Бас хуяг Оржины өчих нь: Тэр тухайд түүний гэрт юм бий үгийг мэдсэнгүй эм Дашжид уух идэх барав гэж над хэлдэг би ч түүнд юм бүрнээ өгдөг идэх юмгүй гэж тэр удаа над хэлсэнгүй бас худалдах гэж энгийн учир дурдаж суусан үнэхээр тайж Цэдэнд худалдах гэсэнгүй, харин өөрийн гэрийн нэгэн хөвүүнд гэргий болгон өгөх гэж санаж байсан гэжээ. Бас тайж Цэвээний эм Дашжидээс ялд авсан хүүхнээ бэйс Дэчингийн хошуунд худалджээ. Үүнд тэр хүүхнийг тамгалж цоргив гэдгийг үзүүлэхээр бошго Рампилыг зарсанд хүүхнийг үзвэл магнай ул духанд шарх сорви тэмдэг ер үгүй гэж хэлж иржээ. Иймийн тул хэргийн дотроо холбогдсон ард бүхний тус тус гарган мэдүүлсэн явдлыг хамтаар мэдүүлж үүний тул өргөв.

	 

	Тэнгэрийн тэтгэсний тавин дөрөвдүгээр (1788) он зуны сүүл сарын арван нэгнээ

	 

	Улсын архив. Түшээт хан аймгийн чуулганы даргын тэнгэрийн тэтгэсний тавин дөрөвдүгээр оны зун цагт олон газруудаас ирсэн бичгийн хуулга дансны 9—17 дугаар талд.

	 

	 

	 

	Г. Хүүхэн Дашжидыг хилс зовлонд учруулагсдыг шийтгэхээр ял төлөвлөсөн тухай дөрөвдүгээр албан бичиг (1789)

	 

	Да бэйс Сү33 дэд да Хэ34-гийн бичиг

	 

	Их журганаа

	 

	Бэйс Дэчинранпил өргөн мэдүүлэхийн учир 

	-т тушаан 

	засаг Үржинжав илгээв. Явуулах

	 

	Манай их зургааны өргөсөн бичигт

	Манай Түшээт хан аймгийн засаг Үржинжавын газраас тус хошууны хуяг Оржины гэрийн эм Дашжид өөрийн бутач хөвүүнийг боож үхүүлсэн хойно түүний ясыг үзүүлсэн зэрэг хэргийн учраа мэдүүлэхээр ирсэн бичгийн дотор

	 

	Эм Дашжидын өчих нь: Би тайж агсан Гарвийн харьяат Номонгийн охин, энэ жил гучин хоёр настай, миний эцэг гэр ядуу тул намайг мөн хошууны тайж Ванжилд худалдан өгсөн хойно миний эцэг Номон өвдөж үхсэн, би тайж Ванжилтай нийлэлцсэнгүйд миний эх намайг зольж35 хойш авчирсан хойно намайг шавь Баяр, Бэйс Дэчинранпилийн хошууны Жайвал нарт гурван удаа эм болгон өгсөн боловч би тэдэнтэй огт нийлэлцсэнгүй учирт хойш миний эхэд буцаж ирсэн хойно миний эхийг миний нагац хувраг Гэлэгбаанжуурт аваачиж тэжээлгэсэн, харьяат хошуунаас тэжээл мал өгөвч маш ядуу тул ноднин жил нэгэн хошууны тайж Цэвээнээс нэгэн хонь хулууж баригдсанд мэйрэн Аминдоо шийтгэж миний нэгэн бутач охиныг ялд авсан хойно харьяат бошго Бордой мэйрэн Аминдоод мэдүүлээд миний хөвүүн охин, манай гурван хүнийг мөн хошууны Оржинд нэг морь нэг тэмээ аваад худалдан өгсөн, би Оржинд зарагдаж яваад энэ жил гурван сарын хорин тавны шөнө миний долоон настай хөвүүн уйлж байхад огт аргагүй мунхагдаж санавал хэд хэдэн удаа олон нөхрөөс салсан бөгөөд, худалдагдсан нь даруй муу заяатай гэж чухалдаж уурлаад хөвүүн охинтойгоо хамт үхье гэж сураар манай гурван хүний хоолойд уяад хөвүүнээ биеэр дарж хэвтсэн хойно даруй үхжээ. Гэнэт сэргээд үзвэл миний хөвүүн манай хоёр хүний толгойд уясан сур огт үгүй болсон боловч хөвүүн нэгэнт үхэв. Охин ер үхсэнгүй хажууд Оржин, Чойжав нар суужээ. Тэд надаас боож үхүүлэх учрыг асуувал би миний хөвүүнийг уйлахад уурлаад элдвээр зовж зүдэхээ санаад маш чухалдаж хөвүүнээ боож үхүүлсэн зэргийн учрыг хэлсэнд Оржин нар намайг бариад хүргэж ирэв, гэж өчнө.

	 

	Оржины өчих нь: Би занги Ванчигийн сумын хүн, ноднин жил манай хошууны бошго Бордойн над хэлсэн нь, манай тайж Гарвийн харьяат хошууны эм Дашжид хэдэн удаа худалдагдсан ба бас хэдэн удаа эрд өгсөн боловч цөм нийлэлцэхгүй тул, салсан бутач хөвүүн охин хоёртой, маш ядуу тул хошууны дотор баян малтай хүнд худалдаад амь зуулгасугай гэж мэйрэн Аминдоод мэдүүлсэнд зөвшөөрөв гэж надаас асуусан тул би нэг морь нэг тэмээгээр үнэ тогтож тамгын газрын мэйрэн Аминдоод мэдүүлээд Бордой нэг морь нэг тэмээ өгч Дашжид, жич түүний хөвүүн охин гурван хүнийг худалдан авснаас нааш Оржин над зарагдаж гадна гэр барьж суусан энэ жил гурван сарын хорин тавны шөнө мал ирж ирсэн тус хошууны Цэдэнбал миний гэрийн хүн Чойжив хоёул гэрийн гадна унтсан билээ. Оржин би гэрийн дотор унтсан, Цэдэнбал Чойжав нар над хэлсэн нь танай айл хойдох гэрт бага хүүхдийн дууг сонсвол даруй хоолойгоо боосон мэт хяхнах дуун гарна гэсэнд Оржин би тэр хоёр хүнийг үзүүлэхээр илгээвэл Цэдэнбал нар нь хойш ирээд дахин хэлсэн нь бид үзвэл гэрт эм Дашжид, хоёр хүүхдийн хамт хоолойгоо сураар боогоод хэвтжээ. Тэдний уясан сурыг тайлж үзвэл нэгэн хөвүүн нэгэнт үхжээ гэсэнд Оржин би яаран босож Чойживын хамт очиж үзвэл хөвүүн үхжээ. Эм Дашжид охинтой амьд боловч үг хэлж чадахгүй, Оржин би үхсэн хөвүүнийг харгалзаж эм Дашжидыг хадгалж суусан хойно тэдний тэнхэрсэн хойно гурван хүний боож үхүүлэх учрыг асуувал хөвүүнийг уйлахад уурлаад, бас хэд хэдэн удаа худалдагдсан ба түүний заяанд гомдож хамт үхье гэж хэлсэнд эм Дашжидыг бариад хүргэж ирэв гэж өчнө.

	 

	Чойжавын өчих нь: би Оржины гэрийн хүн, энэ гурван сарын 25-ны шөнө манай нэгэн хошууны Цэдэнбал алдсан үхрээ эрж ирээд (манайд) хоносон, Чойжив, Цэдэнбал манай хоёр хүн гадна унтсан хойно Оржины гэрийн хойд этгээд эм Дашжидын гэрийн тус бага хүүхдийн хоолой боосон мэт хяхнах дууг сонсоод Цэдэнбалын хамт босож Оржинд хэлбэл танай хоёр хүн очиж үзтүгэй гэсэн тул, бид очиж үзвэл эм Дашжид, түүний хүүхэн хоёртой хамт хоолойгоо боогоод хэвтжээ. Тэдний боосон сурыг тайлж үзвэл хөвүүнийг нэгэнт үхсэн учир яаран Оржинд хэлсэнд Оржин даруй босож хамт очоод үзвэл эм Дашжид түүний охинтой хамт амьд боловч хэлэлцэн чадахгүй. Цэдэнбал даруй үхрээ эрж явсан, Оржин надтай эм Дашжид, жич түүний охин үхсэн хөвүүнийг хадгалж суусан тэднийг тэнхэрсэн хойно тэднээс гурвуулын хоолойгоор боосон учрыг асуувал, хөвүүнээ уйлахад уурлаад хэд хэдэн удаа худалдагдсан явдлыг санаж түүний заяанд гомдож хамт үхье гэж санаснаа хэлсэн тул барив гэж өчнө.

	 

	Цэдэнбалын өчих нь: Үхэр эрээр очиж Оржины газраа хоноод бага хөвүүдийн хяхнах дууг сонсоод Оржинд хэлж хамт үзэхээр очвол түүний хөвүүн нэгэнт үхсэн ба эм Дашжид жич түүний охинтой цөм амьд боловч үг хэлэлцэн чадахгүй болсон гэх зэрэг явдлыг цөм Чойживын нэгэн адил өчсөнөөс гадна, үүний хойно даруй үхэр эрэхээр явсан учир бусад явдлыг мэдэхгүй гэж өчнө.

	 

	Бошго Бордойн өчих нь, манай тайж Гарвийн харьяат эм Дашжид хэд хэдэн удаа худалдагдсан ба хэд хэдэн удаа эрд өгөвч тус тус нийлсэнгүй, эм Дашжид түүний бутач хөвүүн хүүхэнтэй аж төрөх нь маш ядуу тул, баян малтай хүнд худалдаад амь зуулгасугай гэж мэйрэн Аминдоод мэдүүлээд, эм Дашжидыг түүний хөвүүн охинтойг хамтаар тус хошууны Оржинд нэг морь нэг тэмээнээс худалдан өгөөд, морь тэмээг тайж Гарвийн эхэд өгөөд, энэ учрыг мэйрэн Аминдоод мэдүүлсэн гэж өчнө.

	 

	Мэйрэн Аминдоогийн өчих нь: ноднин жил намар засгийн бие Улиастайд очоод амбаны малыг захирч суусан цагт Аминдоо намайг тамгын хэргийг шийтгэж суулгасан, хойно тус хошууны бошго Бордойн мэдүүлсэн нь, манай тайж Гарвийн гэрийн эм Дашжид багаас хэд хэдэн удаа худалдагдсан бас хэд хэдэн удаа эрд өгөвч ер нийлсэнгүй бас хулууж явсны тулд, түүнийг баян малтай хүнд худалдаад амь зуулгасугай гэсэнд санавал эм Дашжид багаас хэд хэдэн удаа худалдагдсан ба бас хулууж явсан нь үнэн тул худалдан өгвөл болно гэж даруй тус хошууны Оржины хэлсэн ёсоор эм Дашжид жич түүний хөвүүн охинтойг хамтаар Оржинд худалдан өгч заруулсан гэж өчнө. Зүй нь ялт эм Дашжид, жич хэрэгт холбогдсон эл ардыг авхуулж Да бэйс, дэд да таны газраа шийтгүүлэхийг гуйж өргөвөл зохих авч (боловч) одоо ялт эм Дашжид давхар болоод хэрхэвч зам явж чадахгүй учирт энэ нэгэн хэргийг заан тогтоож тушаахыг гуйж өргөн хүргүүлж иржээ. Үүнд манай газраас мэйрэн Гомбожав нарыг зарж, энэ нэгэн хэргийг магадлан байцаалгахаар илгээсэн хойно мэйрэн Гомбожав, залан Галсангийн хамт байцаагаад мэдүүлэхээр ирсэн бичгийн дотор Оржины гэрийн эм Дашжид бутач хөвүүнээ боож үхүүлсэн нэгэн хэргийн тул, үхсэн хөвүүний ясны газар очиж байцаан үзвэл түүний хүзүү тойрон хөхөрсөн мөр бий, бус шархгүй, үүнд

	 

	Эм Дашжидээс асуувал өчих нь: би энэ жил гучин хоёр настай, миний эцэг хэдий нь үхсэн, миний эхийг миний ураг хувраг Гэлэгбаанжуур аваачиж тэжээжээ. Би миний хөвүүнийг боож үхүүлсэн учир бол ноднин жил манай хошууны тайж Цэвээний хониноос бороонд уруудаж үхсэн нэгэн хонийг Цэвээний эм Хувхүү арьс элдэх хөлс болгож над өгсөн учирт би хүлээж хураажээ (хүлээн авсан) дараагаар тайж Цэвээн намайг хонь хулуув гэж Мэйрэн Аминдоод мэдүүлээд намайг дуудан аваачаад мэйрэн надаас учрыг асуухад би Цэвээний хонийг хулуусангүй, Цэвээний эмийн өгсөн явдлыг бүрнээ хэлэвч намайг хулгайчийн ёсоор ял торгож миний нэг охин, бас нэг үнээг авч тайж Цэвээнд олгож шийтгэжээ. Хойно бошго Бордойн ирж хуурч хэлээд намайг Оржинд нэг морь, нэг тэмээнээс худалдан өгсөн. Би Оржинд зарагдаж явсан хойно сонсвол миний охин над золгоё гэж санасан тул тайж Цэвээн түүний магнайд тамга хайрч хоёр улыг цоргижээ гэсэн явдлыг сонсож маш тэсэж ядсан тул миний санаанд хонийг хулуусангүй боловч намайг нэгэнт хулгайч болгож шийтгээд бас намайг гэрийн хүн болгож худалдсан мэйрэн Аминдоод гомдож хөвүүн охинтой хамт үхье гэж санаж хөвүүнээ боож үхүүлсэн нь үнэн гэж өчнө гэсэн явдлыг хянавал урьд засаг Үржинжавын газраас мэдүүлэхээр ирсэн бичигт нийлэх бөгөөд уг бичгийн дотроо энэ зэрэг учир ер тодорхойлон гаргасангүй, хэргийн учир сэжиглэлтэй тул мэйрэн Гомбожавыг дахин гаргаж засаг Үржинжавын тамгын газраа илгээж даруй тэдний хошууны туслагч Дашдондов нарыг авч дахин байцаатугай гэж тушаан явуулсан билээ.

	 

	Одоо туслагч Дашдондов нарын өргөсөн бичгийн дотор үхсэн хонины мах өгөв гэсэн Хувхүүгээс асуувал өчих нь ноднин жил манай хонь бороонд уруудаж Хувхүү би хонио эрж очоод, шавь Пилийн хонины дотроос миний хонийг таньж ялгаад, нэг хонь дутжээ. Эрэхээр очвол эм Дашжидын гэрийн ойр үхсэн тул энэ нэгэн хонины махыг Дашжидэд өгсөн нь үнэн, дараагаар миний нөхөр Цэвээн Дашжидын гэрээс хонины мах арьсыг олоод надаас асуусанд би Дашжидэд өгсөн явдлыг хэлсэнд Цэвээний үг, Дашжидэд энэ хонины мах өгсөн явдлыг хүнд бүү хэл гэсэн гэж өчнө.

	 

	Тайж Цэвээний өчих нь ноднин жил миний хонь бороонд уруудсан тухайд Цэвээн би гэрт үгүй хойно ирээд миний эм Хувхүүгийн эрж олсон хонийг байцаан үзвэл нэгэн хонь дутжээ. Цэвээн би эрж очоод эм Дашжидыг сэжиглэж түүний гэрт очоод үзвэл миний хонины мах арьс байхыг үзээд Дашжидээс асуувал чиний эм Хувхүү өгсөн гэхэд Цэвээн би хойш ирээд миний эм Хувхүүгээс асуувал Хувхүү даруй Дашжидэд өгсөн нь үнэн гэсэн боловч би Хувхүүгийн өгсөн явдлыг дараад Дашжид миний хонийг хулуув гэж мэйрэн Аминдоод мэдүүлсэнд мэйрний газраас Дашжидыг дуудаж авчраад ам нийлүүлэн асуусанд Дашжидын хэлсэн нь би хонь хулуусангүй, Цэвээний эм Хувхүү над өгсөн гэж хэлжээ.

	Цэвээн би, миний эм надаас нууж нэгэн хонины махыг хэрхэвч хүнд өгч чадахгүй гэсэн учирт мэйрэн Аминдоо даруй Дашжидыг худал үг зохиож өчив гэж түүний охин, бас нэг үнээ тугалтайг хамт торгоод над олгож шийтгэжээ. Цэвээн би энэ охиныг хэдэн сар зарсны хойно бэйс Дэчинранпилийн хошууны хувраг Даржаад нэг морь, хоёр зуун далан цайгаар худалдаж өгсөн, тэр охиныг ер тамга хайрсан зэрэг зүйлгүй гэж өчнө.

	 

	Бордойн өчих нь, Бордой би эм Дашжидыг хууран нүүлгэхэд над бүл хүн өгтүгэй гэж мэйрэн Аминдоод мэдүүлэхэд мэйрэн над хэлсэн нь чамд бүл хүн хэрэггүй, чи Дашжидэд сааль мал өгнө гэж хуурч авчраад Оржинд худалдан өгөөд үнийг Дашжидын харьяат тайж агсан Гарвийн эхэд өг гэж хэлсэн тул, Бордой би Дашжидэд чамд саах мал өгнө гэж хуурч авчраад Оржинд худалдан өгсөн нь үнэн гэж өчнө. 

	 

	Бас эм Дашжидээс хөвүүнээ боож үхүүлсэн явдлыг дахин асуувал өчих нь: Оржины айл Гончигийн охин дүүгийн над хэлсэн нь Оржин чамайг тайж Цэдэнд худалдана гэж сонссон гэнэ. Тэр тухайд над идэх уух юмгүй учирт хөвүүнээ үхүүлэх шөнө Оржин над нэг шанага чанасан малын цус өгснийг бид гурвуул хувааж идсэн, миний хөвүүн надаас дахин идэх юм авахын тул унтахгүй байн байн уйлахад өгье гэвэл өгөх юм огтгүй тул уур хөдөлж гэнэт санагдаж идэх уух юмгүй бөгөөд, тайж Цэвээн миний хүүхнийг торгож авсан учирт гомдож тэсэж ядан, бас мэйрэн Аминдоод гомдохын тул барцаш үхвэл сайн гэж санаад цөм сураар хоолойг боож миний хөвүүний үхүүлсэн ер өөр учиргүй, миний бие хөвүүнийг боож үхүүлсэн нь үнэн, үүнээс гадна өөр хэлэх үггүй гэж өчнө. 

	Үүнд охиныг Цэвээн тамга хайрав гэж хэнээс сонссон явдлыг асуувал гэлэн Гончиг хэлсэн гэжээ.

	 

	Гончигоос асуувал Гончигийн үг Дашжидын хэлснийг сонссон, над бус сонссон мэдсэн газаргүй гэжээ. 

	 

	Хуяг Оржины өчих нь тэр тухайд түүний гэрт идэх юм бий үгүйн явдлыг би мэдэхгүй, эм Дашжид идэх уух юм барав гэж над хэлбэл би даруй түүнд идэх юм өгдөг билээ. Түүнийг дахин худалдах явдлыг энгийн учир дурдаж хэлсэн боловч ер тайж Цэдэнд худалдъя гэсэн газар үгүй гэж өчнө. Бас тайж Цэвээн ялд авсан охиныг бэйс Дэчинранпилийн хошуунд худалдсан тэр охиныг тамга хайрсан ба үгүй явдлыг үзүүлэхийн тул бошго Ранпилийг зарсанд Ранпилийн үг тэр охиныг үзвэл түүний магнай уланд тамга хайрсан сорвигүй гэж өргөн хүргэж иржээ. Үүнд манай газраас мэйрэн Гомбожавт эм Дашжидын удаа дараа харьяат засгийн газраа мэдүүлсэн өчиг одоо туслагч Дашдондов нарын газраас байцаан өргөсөн бичгийн доторх өчигтэй харилцан үл нийлэхийн тул, чухам үнэн өчгийг авахын тул Гомбожавыг гаргаж туслагч Дашдондовын хамт эм Дашжидээс асуувал өчих нь би төрсөн хөвүүнээ боож үхүүлсэн нь үнэн боловч, ер тайж Цэвээний хонийг хулуусан газаргүй, анх асуухад Дашжид би эрүү тулгахаас айхын тул, мунхагдан санаж хулуув гэж хэлжээ гэж өчнө. Үүнийг магадлахын тул, тайж Цэвээн эм Дашжид нарыг нэгэн нэгнээр нарийвчлан асуувал эм Дашжид тайж Цэвээнд мушгигдан гүтгэгдсэн зэрэг явдлыг цөм Дашжидын хэлсэн адил нотод хөдөлбөргүй өчнө, гэсэн явдлыг мэдүүлснээс гадна, басхүү манай газраас мэйрэн Аминдоод асуувал хэлэх нь ноднин жил зуны цагт манай хошууны тайж Цэвээн түүний хонь хулуув гэж бариад хүргэж ирсэн эм Дашжидын өчих нь, би тайж Цэвээний бороо усанд хорогдож үхсэн хонины махыг түүний эм Хувхүү өгснийг авч идсэн нь үнэн, ер амьд хонь хулууж идсэн газаргүй гэж өчсөн боловч ер байцаах тэмдэггүй тул, бас айлган түүнийг чандлан асуусанд эм Дашжид хонь хулууж идсэн нь үнэн гэж өчсөн учирт түүнийг хулгайч болгон түүний нэг охин, нэг үхэртэй торгож тайж Цэвээнд өгсөн билээ.

	Гагцхүү эм Дашжид урьд хонь хулуусангүй гэсэн бөгөөд, хойно бас хулуусан нь үнэн гэж өчсөн тул даруй түүний өчсөн ёсоор мунхагдаж тогтоон шийтгэсэн, ер магадлан нягталсангүй, даруй санааны дураар тогтоон шийтгэсэн нь ер эс зохисны тулд ташаарсан ялыг дуртай хүлээнэ гэсэн явдлыг хамтаар мэдүүлэв гэжээ.

	 

	Байцаавал мэйрэн Аминдоо бол чухам нэгэн хошууны хэргийг дааж шийтгэх хүн тулд, аливаа хэргийг зүгээр нягтлан байцааж шударгыг барьж шийтгэвэл зохино. Эм Дашжид түүний хөвүүний биеэр боож үхүүлсэн учир магадлан байцаахын тул, Мэйрэн Гомбожавыг хэд хэдэн удаа гаргаж тэдний туслагч Дашдондов залан Галсан нарын хамт байцаавал, Дашжил ер өөр зүйлийн өчиггүй, гагцхүү тайж Цэвээний хонь хулууж идсэн нь бус, Цэвээний эм Хувхүү өгсөн нь үнэн гэж өчсөн бөгөөд, Мэйрэн Аминдоо ер нягтлан шүүж асуусангүй, даруй Дашжидыг хулгайч болгон шүүгээд түүний охиныг торгосон бөгөөд, бас бошго Бордойн хэлсэн ёсоор Дашжидыг санааны зоригоор хуяг Оржинд худалдаж өлсгөлөн ядуугаар гацагдуулж хамт үхье гэж түүний хөвүүнийг боож үхүүлсэн нь ер эс зохисон тулд Аминдоогоос зохихыг үзэж гурван есний мал торгож цээрлэл үзүүлье. Бошго Бордой бол эм Дашжидыг тайж Цэвээний хонийг хулуув гэж мэйрэн Аминдоод бүдүүлгээр шүүж торгоод, Дашжидыг Бордойд тушааж захиргасан бөгөөд Бордой түүнийг харгалзан захирахгүй дэмий үг зохиож түүнд худалдуулсан нь огт буруу болсон тул Бордойгоос зохихыг үзэж нэгэн есөн мал торгож цээрлэл үзүүлье. Хуяг Оржин эм Дашжидыг худалдан авч гэрийн боол болгосон учрыг ер харьяат засагт мэдүүлсэнгүй бөгөөд, худалдан авсан хойно Оржин бас ер түүнийг тэжээн харгалзахгүй зовоон арайхан бүрнээ үхүүлэхэд хүргээд, ийнхүү Оржинд хорсож хэрэг дэгдээснийг үзвэл эм Дашжилыг Оржины газарт агуулбал үл болохын тулд Дашжид жич түүний охинтой хамтаар хуяг Оржиноос гаргаж харьяат хошууны засагт тушааж харгалзан тэжээлгэж хэрэг гаргахгүй болгон чандлан захирахаас гадна Оржиноос нэгэн есөн мал торгож цээрлэл үзүүлье. Жич эм Дашжидыг Оржины гэрээс гаргаж шийтгэсний тулд зүй нь уг худалдааг «худалдсан юмыг» хойш олговол зохих авч гагцхүү Оржин эм Дашжидыг тэжээж чадсангүй учирт хэрэг гаргасны тулд худалдааг хойш олгохыг хэрэгсэхгүй болгоё.

	Тайж агсан Гарвийн эх энэ Дашжидыг хураамжлан зарж чадахгүй санааны зоргоор худалдсаны тулд Дашжидыг уг газарт буцаахгүй болгон харьяат засагт захиргасны тул Дашжидын худалдааг хөөж авахгүй болгон шийтгэе. Тайж Цэвээн бол хамаагүй хүнийг гүжирлэн заалдаж хүний амины хэрэг гаргахад хүргэсэн бөгөөд бас хуулийг зөрчиж хүнийг бус хошуунд худалдсан нь даанч санааны дураар явсны тулд Цэвээнээс гурван есний мал торгож цээрлэл үзүүлье. Бас тайж Цэвээний худалдаж олсон Дашжидын охины уг худалдааг Цэвээнээс хөөж гаргаад охиныг худалдан авсан бэйс Дэчинранпилийн хошууны хүнд олгож энэ охиныг түүний эх Дашжидэд нийлүүлж буцаасугай. Тайж Цэвээний ялд авсан үхрийг мөн хөөж гаргаад мөнхүү Дашжидэд олгосугай. Цэвээний эм Хувхүү бол түүний нөхөр Цэвээний сургасан үгийн ёсоор гөрдсөн боловч ер санаа үүсгэсэн бус бөгөөд асуух тухайд даруй үнэнийг барьж мэдүүлсний тулд эм Хувхүүг хэлэлцэх явдалгүй болгоё.

	Дашжид Цэвээнд гүтгэгдэн заалдсан учир мөн хилс, Цэвээнээс торгосон ялын гурван есөн малыг даруй Дашжидэд олгоё. Цэвээний хураасан охин ер ялгүй бөгөөд учиргүй зовоосон нь мөн маш хилс энэ торгосон ялын малын дотроос нэг есөн малыг засаг Үржинжавын газраас тооны ёсоор гаргаж энэ охинд олгуулъя. Засгийн газраас басхүү энэ хэргийг шүүж тодорхойлсон туслагч Дашдондов, залан Галсанд бүгд нэгэн мал хөхиүлэн олгуулъя.

	Үлдсэн гурван есөн малыг чуулганы даргын газраа хүргэж энэ хэргийг шүүж тодорхойлсон мэйрэн Гомбожавт нэгэн есөн мал хөхиүлэн олгуулахаас гадна, басхүү үлдсэнийг албаны хэрэгт зүтгэсэн ардыг шагнахад бэлтгүүлье.

	Энэ нэгэн хэргийг Сү... Хэ... манай газраас ийнхүү тогтоон шийтгэсэн нь зохилдох, үл зохилдох явдлыг их журганаас тогтоон шийтгэн заан хүрч ирсэн цагт дагаж шийтгэе гэж үүний тул өргөв гэж мэдүүлснийг зүй нь бэйс Дэчинранпил засаг Үржинжавт мэдтүгэй гэж явуулъя үүний тул тушаан илгээв.

	 

	Улсын архив. Түшээт хан аймгийн чуулганы даргын тэнгэрийн тэтгэсний тавин дөрөвдүгээр оны намар цагийн явуулсан бичгийн хуулга дансны 246—267 дугаар талд.

	 

	 

	 

	Д. Дашжид, харгис феодалуудыг нэгэн удаа ялж уг хэргийг дуусгал болгосон тавдугаар албан бичиг (1790)

	 

	Засгийн тэргүүн зэрэг тайж Үржинжавын бичиг.

	Чан Чин мэнд36 явах хан уулын чуулганы дарга засгийн хошууны бэйс чуулганы дэд дарга тэргүүн зэрэг тайж танаа өргөв.

	 

	Мэдүүлэхийн учир, да бэйс дэд да танай тушаан илгээсэн бичигт явуулахын учир,

	 

	Их журганаас тушаан хүрч ирсэн бичигт манай журганаас айлтгасан нь, сайд бид шүүх явдлын яамтай нийлж хагалсан нь Түшээт хан аймгийн чуулганы дарга засаг бэйс Сүндэвдорж нарын газраас өргөн хүргэж ирсэн бичигт, манай аймгийн засаг Үржинжавын хошууны эм Дашжид өөрийн хөвүүнээ боож үхүүлсэн нэгэн хэргийг шүүхэд эм Дашжидын өчих нь: Би тайж агсан Гарвийн харьяат Номоны охин, энэ жил гучин хоёр настай, миний эцэг гэр ядуугийн тул, намайг мөн хошууны тайж Ванжилд худалдан өгөөд хойно миний эх зольж авчраад намайг шавь Баяр, бэйс Дэчинранпилийн хошууны Эрэнчин, мөн хошууны Жайвал нарт эм болгон өгсөн боловч би тэдэнтэй огт нийлэлцэхгүй хойш миний эхийн гэрт буцаж ирсэн хойно, миний эх манайг миний нагац Гэлэгбаанжуурт тушааж тэжээлгэсэн билээ.

	Би хөвүүнээ үхүүлсэн учир бол ноднин жил манай хошууны тайж Цэвээний нэг хонь бороонд уруудаж үхсэний тул, Цэвээний эм Хувхүү арьс элдэх үнэ болгож, над өгөхөд би хүлээж авсны хойно тайж Цэвээн намайг хонь хулуусан эм, мэйрэн Аминдоод мэдүүлж намайг дуудаж аваачиж асуухад хонь хулгайлсангүй, Цэвээний эм өгсөн явдлыг хэлбэл басхүү намайг хулгайн ёсоор ял унагаж миний нэг охин, бас нэг үнээг торгож тайж Цэвээнд олгуулж шийтгэжээ.

	Харьяат бошго Бордой мэйрэн Аминдоод мэдүүлж миний хөвүүн охин манай гурван амыг мөн хошууны Оржинд нэг морь, нэг тэмээ авч худалдан өгөв. Энэ жил гурван сарын хорин тавны шөнөд миний долоон настай хөвүүн идэх юм олдохгүй байн байн уйлж байхад мунхагдаж санавал хэд хэдэн удаа олон нөхрөөс салсан, хонь хулгайлсангүй бөгөөд, хулгай болгон шийтгээд, бас гэрийн хүн болгож худалдав, мэйрэн Аминдоод гомдож хөвүүн охиныг хамт үхье гэж сураар манай гурван хүний хоолойд уяад хөвүүнийг биеэр дарж хэвтсэн хойно даруй үхжээ. Татаж үзвэл хөвүүн гэнэт үхэв. Охин үхсэнгүй элдвээр зовж зүдэхэд гачигдаад хөвүүнийг боож үхүүлсэн нь үнэн гэж өчнө.

	 

	Тайж Цэвээний өчих нь: ноднин жил манай хонь бороонд хорогдож үхсэн тухайд би гэрт үгүй хойно ирээд миний хонь дутсаны тул эм Дашжидыг сэжиглэж түүний гэрт одож миний хонины арьс мах байхыг үзээд Дашжидээс асуувал миний эм өгөв гэхэд би миний эмээс асуувал Дашжидэд өгсөн нь үнэн гэвч би үнэн явдлыг дарж Дашжид хулгайлсан гэж мэйрэн Аминдоод мэдүүлэв. Мэйрний газраас Дашжидыг зарлаж ирээд асуухад Дашжид огт хулгайлсангүй, миний эм Хувхүү өгсөн нь үнэн гэж өчихөд би миний эм намайг далдалж нэгэн хонины махыг яасан ч хүнд өгч үл чадах гэж хэлсэн учирт мэйрэн Аминдоо Дашжидыг хуурав гэж түүний охиныг нэг үнээ торгоод над олгожээ. Цэвээн би энэ охиныг бэйс Дэчинранпилийн хошууны лам Даржаад нэг морь хоёр зуун далан цай үнэ авч худалдав гэж өчнө.

	 

	Хувхүүг шүүвэл өчих нь: би тайж Цэвээний эм миний хонь бороонд хорогдож үхсэний тул, хонины махыг Дашжидэд өгсөн нь үнэн гэж бусад явдлыг түүний эр Цэвээний ёсоор өчнө.

	 

	Мэйрэн Аминдоог шүүвэл өчих нь: Ноднин жил манай засаг Улиастайд албаны малыг захирч одсон цаг намайг тамгын газраа хэрэг шийтгэж суулгасан, манай хошууны тайж Цэвээний хонийг эм Дашжид хулуув гэж мэдүүлж эм Дашжидыг шүүвэл, Дашжид огт хонь хулгайлсангүй гэж өчвөл ер байцаах тэмдэггүй, бас айлгаж асуувал Дашжид хонь хулууж идсэн нь үнэн гэж өчсөнд түүнийг хулгай болгож түүний нэг охин нэг үнээг торгож Цэвээнд өгөв.

	 

	Мөн хошууны Бошго Бордойн мэдүүлсэн нь: тайж Гарвийн гэрийн эм Дашжид багаас хэд хэдэн удаа худалдагдав, бас хэд хэдэн удаа эрд өгсөн боловч тун нийлэхгүй бас хулууж явсан түүнийг худалдаад амь зуулгая гэхэд би болно гэж мөнхүү хошууны ноёдод худалдан өгөв. Гагцхүү Дашжид урьд хулгайлсангүй гэсэн бөгөөд, хойно бас хулгайлсан нь үнэн гэж өчсөний тул, түүний өчсөн ёсоор тогтоон шийтгэсэн нь маш ташаарсан ялыг дуртай хүлээж авна гэж өчнө.

	 

	Бордойн өчих нь: манай тайж Гарвийн харьяат эм Дашжид хэд хэдэн удаа худалдуулсан, хэд хэдэн удаа эрд өгөвч цөм нийлэхгүй Дашжид маш ядуу тул, баян ардад худалдан өгч амь зуулгая гэж мэйрэн Аминдоод хэлээд, тэдний гурван амыг мөнхүү хошууны Оржинд нэг морь нэг тэмээ авч худалдаж өгөөд морь тэмээг тайж Гарвийн эхэд өгсөн нь үнэн гэж өчнө.

	 

	Байцаавал, мэйрэн Аминдоо нэгэн хошууны хэргийг дааж шийтгэх хүн, аливаа хэргийг зүй нь шударгыг барьж шийтгэвэл зохино. Одоо эм Дашжид огт хонь хулгуулж явсан газаргүй гэж өчсөн бөгөөд басхүү хулгай болгон шийтгэсэн, бас Дашжидын охиныг торгосон37 бошго Бордойн хэлсэн ёсоор Дашжидыг хуяг Оржинд худалдаж өлбөрөх даарахад шахамдаад хамт үхье гэж өөрийн хөвүүнийг боож үхүүлэхэд хүргүүлсэн нь маш зохисонгүй тул мэйрэн Аминдоог зохихыг үзэж гурван есөн мал торгоод цээрлэл үзүүлье. Бошго Бордой огт эм Дашжидыг харгалзаж захирахгүй бас үг зөөж хүнд худалдуулсан нь буруу болсны тулд Бордойг зохихыг үзэж нэгэн есөн мал торгоё. Хуяг Оржин эм Дашжидыг гэрийн боол болгон худалдаж авсан учрыг ер харьяат засагт мэдүүлсэнгүй бөгөөд худалдаж авсан хойно бас сайнаар тэжээж харгалзахгүй хамт үхье гэж хэрэг дэгдүүлснийг үзвэл эм Дашжид түүний охины хамт Оржины гэрээс гаргаж харьяат засагт тушааж захируулахаас гадна. Оржиныг нэгэн ес мал торгоод, эм Дашжидын уг биеийн үнийг Оржинд олгохгүй болгоё.

	Эм Дашжидыг тайж агсан Гарвийн эх худалдсан, одоо Дашжидыг харьяат засагт захируулсны тулд Дашжидын үнийг тайж Гарвийн эхээс хөөж авахгүй болгоё. Тайж Цэвээн хамаагүй хүнийг гөрлөж заалдаад хэрэг дэгдүүлэхэд хүрсэн бөгөөд бас хуулийг зөрчиж хүнийг өөр хошуунд худалдсаны тулд Цэвээнийг гурван есөн мал торгоё. Цэвээний худалдсан Дашжидын охины уг үнийг хөөж гаргаад охин худалдаж авсан бэйс Дэчинранпилийн хошууны лам Даржаад олгуулж энэ охиныг түүний эх Дашжидэд нийлүүлж эргүүлье. Цэвээний авсан Дашжидын нэг үнээг мөн Цэвээнээс хөөж гаргаад Дашжидэд олгуулъя. Цэвээний эм Хувхүү өөрийн эр Цэвээний сургасан үгийг дагаж Дашжидыг гөрдсөн боловч, тун өөрийн санаа өдсөн нь бус бөгөөд шүүх тухайд даруй үнэнийг барьж өчсөн тулд хэлэлцэх газаргүй болгоё. Дашжидыг Цэвээн гүтгэн заалдсан нь тун хилс гүжир, Цэвээнээс торгосон гурван есний малыг даруй Дашжидэд олгуулъя. Цэвээний хураасан38 охин тун ялгүй бөгөөд учиргүй худалдсан нь мөнхүү хилс гүжир, торгосон ялын малын дотроос нэгэн есөн малыг энэ охинд олгуулъя. Энэ хэргийг тодорхойгоор шүүсэн туслагч Дашдондов, залан Галсанд нэгэн есөн мал, мэйрэн Гомбожавт нэгэн есөн мал хөхиүлэн олгуулахаас гадна үлдсэнийг албаны хэрэгт зүтгэсэн ардад шагнахад бэлтгүүлье гэж өргөн иржээ.

	 

	Байцаавал:39 Монгол цаазын бичигт шүүх түшмэд хааш хэргээр тогтоож дэмий хүнд ял унагаавал яаж ял хэлэлцүүлэх явдлыг тун чухам заасан зүйлгүй, шүүх цаазын бичигт дааж шийтгэх түшмэд хааш хэргээр ял тогтоож дэмий хүнд ял унагаах бол түшмэл эвд, бас монгол цаазын бичигт аливаа тайж нар муу самуунаар явбал даруй тайжийн зэргийг эвд гэжээ.

	Мэйрэн Аминдоо тамгын газар хэрэг шийтгүүлэн суулгасан хүн зүй нь аливаа хэргийг үнэн санааны шударгыг барьж шийтгэвэл зохино. Одоо эм Дашжид ер тайж Цэвээний хонь хулгайлсан газаргүй, Цэвээний эм Хувхүү түүнд өгсөн нь үнэн гэж өчсөн бөгөөд мэйрэн Аминдоо тун хөндий санаагаар магадлан нарийвчлан шүүхгүй гагцхүү Цэвээний гүтгэн заалдсан нэгэн этгээдийн үгийг итгэж эм Дашжидыг хулгай болгон шийтгэсэн нь даруй тушаалыг гутаасан бөгөөд, бас хуулийг зөрчиж Дашжидын охиныг торгосон нь их л эндүүрчээ. Хэрэв харьяат чуулганы дарга нарын унагасан ёсоор гагцхүү гурван есний мал торговол дан хөнгөн, Аминдоог шүүх цаазын бичгийн ёсоор мэйрнээс байлгаад, басхүү цээрлэл үзүүлж гурван есөн мал торгоё, тайж Цэвээн өөрийн хонийг эм Дашжид тун хулгайлсан газаргүй нь илэрхий мэт бөгөөд басхүү эм Дашжид түүний хонийг хулуув гэж гүтгэн заалдсан нь даруй хэвийг сахихгүй хүн бас завшааныг эрж Дашжидын охиныг торгож хураагаад уламжлан худалдсан нь санааны дураар муу самуунаар явжээ. Хэрэв харьяат чуулганы дарга нар унагасан ёсоор гагцхүү гурван есөн малаар торговол айж залхахыг үзүүлж үл чадахын тулд Цэвээнийг аливаа тайж нар муу самуун явбал даруй тайжийн зэргийг эвдээд, харц хүн болго гэсэн монгол цаазын бичгийн ёсоор тайжаас байлгаад, басхүү гурван есөн мал торгоод залхаахыг үзүүлье.

	Бас байцаавал харьяа чуулганы дарга нарын газраас Цэвээний нэрийн дотроос хөөж гаргаад, охин худалдаж авсан бэйс Дэчинранпилийн хошууны лам Даржаад олгуулъя гэсэн явдлыг хянавал хуульд бусад хошууны хүнийг худалдвал худалдан авсан хүнийг хүндэт ял яллаад байцаахыг алдсан харьяат засаг туслагч тайж, чуулганы дарга нарыг ял хэлэлцүүлэх хууль бий. Одоо Даржаа бусад хошууны хүнийг худалдаж авсан нь даруй хуулийг зөрчиж явсан бөгөөд, Даржаа лам бөгөөд охиныг худалдаж авсан нь эл ёсонд зохилцохгүйн тулд Даржаагийн худалдаж авсан охиныг уг биеийн үнийг олгуулахгүй болгож, Цэвээний нэрийн дороос хөөж гаргаад, харьяат хошуунд худалдаж зүтгэсэн ардад хөхиүлэн шагная. Басхүү лам Даржааг шарыг ховхлоод40 хүндэт зуун ташуур жанчлаад, харьяат засагт тушаан өгч чангалан баримтлан захируулахаас гадна энэ охиныг эх Дашжидэд нийлүүлэн эргүүлье. Огт эм Дашжидыг харгалзахгүй дэмий үг зохиож худалдуулсан бошго Бордойг нэгэн есний мал торгож эм Дашжид нарыг гэрийн боол болгон худалдаад, худалдаж авсны хойно бас огт сайнаар харгалзаж тэжээхгүй хөвүүнийг боож үхүүлэхэд хүргэсэн Оржинг нэгэн есөн мал торгох, Дашжид түүний охиныг хамт Оржины гэрээс гаргаж харьяат засагт тушааж захируулах, Дашжид нарын уг биеийн үнийг басхүү Оржинд олгуулахгүй болгох явдлыг тогтоож мэдүүлэхээр ирсэн нь харин явуулбал болохын тулд үүнийг даруй харьяат чуулганы дарга засаг бэйс Сүндэвдорж нарын мэдүүлж ирсэн ёсоор болгоё.

	Хуулийг зөрчиж хүнийг өөр хошуунд худалдсан харьяат засаг тэргүүн зэрэг тайж Үржинжав бусад хошууны хүнийг худалдаж авсан харьяат засаг хошууны бэйс Дэчинранпилийг цөм байцаахыг алдав гэсэн хууль ёсоор зургаан сарын засгийн пүнлүү хасъя.

	Засаг Үржинжавын хошууны туслагч Дашдондов энэ хэргийг тодорхойлон шүүсэн учрыг Сүндэвдорж нарын газраас хөхиүлэн шагнахын тулд ял үл хэлэлцүүлэхээс гадна засаг байцаахыг алдсан туслагч тайж Даш, Дэчинранпилийн хошууны туслагч тайж Гэлэгпунцаг, Мөнхзоригт цөм пүнлүүгүйн тулд хууль ёсоор хүн бүр таваад мал торгоё.

	Байцаахыг алдсан харьяат чуулганы дарга засаг бэйс Сүндэвдоржийг хууль ёсоор гурван сарын засгийн пүнлүүг хасъя.

	Дэд чуулган дарга Хэзэйдорж бол сул тэргүүн зэрэг тайж пүнлүүгүй тул зохихыг үзэж гурван мал торгоё.

	Торгосон малыг цөмийг албанд хадгалж зүтгэсэн ардад хөхиүлэн шагнахад бэлтгүүлье. Бусад явдлыг мөнхүү харьяат чуулганы дарга Сүндэвдорж нарын шийтгэсэн ёсоор болгоё. 

	Жич, энэ хэрэг гадаад монголын төрийг засах явдлын яамнаас дагаж эх тогтоосон явдлыг зүй нь хамтаар тодорхойлон гаргавал зохино.

	Сайд манай гоёчоор аваачих явдал бусын тул хичээнгүйлэн айлтгав.

	Зарлигийг гуйна гэж Тэнгэрийн тэтгэсний тавин дөрөвдүгээр (1789) он өвлийн тэргүүн сарын шинийн еснөө айлтгасанд мөн сарын арван нэгнээ.

	Зарлиг, Үржинжав, Дэнчинранпилийг цөм засгийн пүнлүүнээс зургаан сар хасаад Сүндэвдоржийг засгийн пүнлүүнээс гурван сар хасаад, бусдыг хэлэлцсэн ёсоор болго гэснийг хичээнгүйлэн дагаж үүний тул тушаан илгээв, гэж тушаав хүрч ирсэн үүнийг бэйс Дэнчинранпил, засаг Үржинжав нарт тушаан явуулаад бичгийн доторхыг байцаан үзэж бэйс Дэчинранпилийн газар харьяат хошууны лам Даржааг шарыг ховхолж зуун ташуур жанчаад чандлан баримтлан захируулсугай.

	Даржаагийн худалдан авсан охиныг хойш эргүүлэн засаг Үржинжавын газраа хүргүүлэн түүний эх Дашжидэд нийлүүлээд охины үнэд өгсөн юмыг буцаан авхуулахгүй болгохоос гадна туслагч тайж Гэлэгпунцаг, Мөнхзоригт нараас торгосон тав таван малыг хууль ёсоор бүрнээ хөөн гаргаад, энэ хаврын сүүл сарын арван таванд манай газраа хүргэж ирүүлээд албаны хэрэгт зүтгэсэн ардад хөхиүлэн шагнахад бэлтгэе. Засаг Үржинжавын газраас мэйрэн Аминдоог мэйрнээс байлгаад, гурван есний мал торгох, Бошго Бордой, хуяг Оржингоос нэг нэг есөн мал торгох, туслагч тайж Дашаас таван мал торгох, жич Цэвээнээс торгосон гурван есөн малыг эм Дашжидэд олгох, мөн Цэвээний урьд Дашжидээс авсан нэг үнээг Цэвээнээс хөөн авч эм Дашжидэд олгох, бас энэ торгосон малын дотроос нэгэн есөн малыг эм Дашжидын худалдуулсан охинд олгоод, охиныг эхэд нийлүүлэн Оржины гэрээс гаргаж засаг баримтлан захирах, эм Дашжид нарын уг үнийг Оржинд буцаан олгохгүй болгох, охины үнэд Даржаагаас авсан юмыг тооны ёсоор хөөн авч харьяат хошуунд хадгалж зүтгэсэн ардад хөхиүлэн шагнах, бас эдгээр ялын дотроос нэгэн есөн мал туслагч тайж Дашдондов, залан занги Галсан нарт хуваан шагнах зэрэг явдлыг цөм их журганаас айлтгаад хүрч ирсэн ёсоор дагаж шийтгүүлээд жич хэрхэн дагаж шийтгэсэн явдлыг зүйл дараалан нэгэн нэгнээр тодорхой гаргаж тамгат бичгээр мэдүүлэхээр ирүүлэв.

	Бас үлдсэн гурван есөн мал нэг таван малыг хууль ёсоор бүрнээ хөөн гаргаад энэ хаврын сүүл сарын арван таванд манай газраа эрхгүй хүргэж ирүүлээд, нэгэн есөн малыг мэйрэн Гомбожавт олгож бусдыг хадгалж албаны хэрэгт зүтгэсэн ардад хөхиүлэн шагнахад бэлтгүүлэхээс гадна Аминдоогийн оронд өөр мэйрэн тавих хүнийг хууль ёсоор хуучны дотроо сонгож нэгийг тухайлан41 нэгийг ташлуулан42 Да жанжин нар манай газраа мэдүүлэн ирүүлж биеийг үзүүлэн мэйрэн тавиулсугай.

	Үүнийг аймгийн олон засаг нар Эрдэнэ шанзав нарт нийтээр явуулж өөр өөрийн харьяат газарт бүрнээ ухуулж үүнээс хойш аливаа хүнийг шавь ба бусад хошууны хүнд харилцан худалдан үл өгөх, бус хошууны хүн ба шавь хүнийг басхүү харилцан худалдаж авч үл болох явдлыг үүрд дагаж явуулсугай. Үүний тул тушаан илгээв гэж тушаасныг дагаж мэйрэн Аминдоог тушаалаас огцруулснаас гадна, нэрийн дороос хөөн гаргах гурван есөн малыг Аминдоо түүгээр да бэйс, дэд да таны жасааны газраа бүрнээ тушаав гэснийг мэдүүлэхээс гадна Цэвээнийг төдгөөр зэрэг тайжаас байлгаад түүний нэрийн дороос авч эм Дашжидэд олгох гурван есний ял, жич охин Бүтэдийн үнэд бэйс Дэчинранпилийн хошууны лам Даржаагаас авсан нэг морь, хоёр зуун далан цай сэлтсийг олдохыг үзэж бүрнээ хураан авч нэг морь, хоёр зуун далан цайг албанд зүтгэсэн ардуудад шагнахад бэлтгээд, бас урьд эм Дашжидээс Цэвээний ялд авсан нэг үнээг төлүүлэн, бусдыг үнэ таруулан гурван есний ялд бодож эм Дашжидэд олгуулснаас ангид бошго Бордой, хуяг Оржин нарын ялын малыг бүрнээ авч туслагч тайж Дашдондов, залан занги Галсан нарт нэг есийг шагнан олгоод нэгэн есийг охин Бүтэдэд олгож эх Дашжидтай нийлүүлэн манай газраа хураан ирсэн, бас Оржины Дашжидын худалдан өгсөн тэмээ морийг хойш эргүүлэн үл олгох зэрэг явдлыг эл ардад бүрнээ тус тус ухуулан тушаасныг өргөн мэдүүлэхээс гадна туслагч Дашийн таван ялын оронд арван таван лан мөнгө гаргаж хүргүүлснийг мэдүүлэн үүний тул өргөв.

	Тэнгэрийн тэтгэсний тавин тавдугаар он (1790) он дөрвөн сарын арван дөрвөнөө.

	 

	Улсын Архив. Түшээт хан аймгийн чуулганы даргын Тэнгэрийн тэтгэсний тавин тавдугаар он зун цагийн ирсэн бичгийн хуулганы 109—125 дахь талд.

	 


4. Лам Лувсан зарц хүүхэн Долгорыг алсан тухай албан бичиг (1833)

	 

	Төр Гэрэлтийн Арван гуравдугаар он (1833) гурван сарын шинийн долоон Тамгын43 газрын хэлэх нь, тушаан явуулах учир, байцаавал ноднин жил есөн сард Хэрлэн Барс44 хотын чуулганы дарга цэцэн хан Артасэд нарын газраас мэдүүлэн ирсэн бичгийн дотроо тэдний аймгийн бэйс Пунцагдоржийн хошууны лам Лувсан түүний гэрт зарцлах охин Долгорыг хутгаар чичиж үхүүлжээ гэж мэдүүлэн ирсэн тухайд, бидний газраас хууль ёсоор охин Долгорын шархыг үзэхээр одуулах учир, Явдлын Яамны хөөгч45 Хэнгэлэгийг гаргаж шархчийг авч илгээв, дараа хөөгч Хэнгэлэг хойш ирж шархч46 Ван Хүвэн дангийн өргөсөн нь үхсэн монгол охин Долгорын ясыг үзээд насыг асуувал хорин ес, бие өндөр тийш дөрвөн тохой, таван ямх, нүүр хувилжээ. Хоёр нүд анина, ам бага нээнэ, хоёр гар бага атгана, баруун этгээд чамархайн дээдэд модны үзүүрээр хийсэн шарх нэг газар урт тийш нэг ямх, нэгэн хувь, агуу тийш хоёр хувь, гүн тийш нэг хувь, баруун этгээд, хөмсөгний зүүн этгээдэд модоор жанчсан шарх нэг газар, урт тийш гурван хувь, агуу тийш хоёр арьс нь язрав. Яс хохирсонгүй, зүүн этгээд хавирганд хутгаар чичсэн шарх нэг газар, урт тийш таван хувь, агуу тийш нэг хувь гүн тийш дотор нэвтэрчээ, түрүүлгээ этгээд гарын дунд хуруу, нэргүй хуруугаар залгалдаж модоор жанчсан шарх нэг газар, урт тийш нэг ямх, хоёр хувь, агуу тийш хоёр хувь, харавтар улаан өнгө, үүнээс гадна биеийн хотлоор огт өөр учиргүй хутгаар чичиж аминд хүрээд үхсэн нь магад гэж өргөсөн тухайд ялт Лувсан, жич хэргийн доторх ардыг нягтлан чангалж шүүн ял унагаж ялт хүний хэргийн доторх ардыг бидний газар дагалдуулан хүргэн ирүүлэх учир мөнхүү харьяат чуулганы дарга нарт дахин шавдан тушааж явуулсан билээ.

	Одоо энэ жил тамга нээсэн хойно чуулганы дарга цэцэн хан Артасэд нарын газраас ялт Лувсан, хэргийн доторх ардыг шүүж өчиг аваад, ялт Лувсан, үхсэн охин Долгорт хол төрөл гэж өчсөний тул, манай чуулган дарга нарын газраа харьяат засаг бэйс Пунцагдорж нарт тушаан магадлуулбал нэгэнт цаг барсан гагцхүү нэгэн овог гэжээ. Ялт Лувсан охин Долгорыг зоримгоор авсан хэрэг, энэ мэтсийг нь ялган хэлэлцэх газар бүхий үгүй жич хүнийг зоримгоор алсан энгийн хүнийг хэрхэн шийтгэх явдлыг монгол цаазын бичигт тусгайлан зүйлгүйн тул сайдуудын газраас дахин шүүж тогтоох ажаамуу гэж ялт Лувсан хэргийн доторх ардыг түшмэл цэрэгт тушааж батлан дагуулж хүргэн ирүүлснийг бидний газраас нэгд нэгнээр тушаалгаж дахин чангалан шүүвэл:

	 

	Ялт лам Лувсангийн өчих нь: Би энэ жил 53 нас, Цэцэн хан хан аймгийн бэйс Пунцагдоржийн хошууны тайж Гомбожавын хамжлага албат, миний эцэг эх хэдий нь үгүй болжээ. Над огт ах дүү үгүй, би миний тэжээсэн арван нэгэн насны хөвүүн Усанбалин, арван долоон насны охин Хувьтын хамт амьдарч байна.

	Манай хошууны холын төрөл гэдэг Гончигийн гэргий Тамжидын охин Долгорыг үнэлж өөрийн гэрт хүчин болгож зарцална.

	Намайг захирах Гомбожав, жич түүний хамжлага албат Бал нарын хамт айл сууна. Ноднин жил долоон сарын 24-нд миний ойр газраа суусан манай хошууны ном унших дацанд тэндхийн олон лам нар хурж ном уншихыг сонсож миний хөвүүн Усанбалин, охин Хувьт жич айл суусан тайж Гомбожав гэрийн амыг аваад бас Балын хүүхэд гэргий цөм ном унших газар мөргөн одоод, тайж Гомбожавын гэрт хүнгүй, Бал түүний гэрт ганцаар хоцров.

	Миний зарцлах охин Долгор манай хоёр хүн хэвээр манай гэрт хамт суугаад би мөнхүү ном унших газар одсугай гэж санаж охин Долгорт чөдөрлөж тавьсан миний морийг барьж авчиртугай би ном унших газар одно гэж хэлэхэд санамсаргүй охин Долгорын үг тэр урьдаар мөргөж одно намайг гэр сахитугай гэж хэлэхэд миний морийг барьж авчирсангүйн тулд хилэн төрж миний дэргэд бүхий нэг бага модон хайрцгийг барьж охин Долгорын зүг чулуудаж орхиод түүний нүүрт унаж цус гарав. Хайрцгийн мод нэгэнт эвдрэв. Үүнд, охин Долгор хилэгнэж тэр даруй босож миний зүгт ихэд хараан аашлахад миний санаад охин Долгор над заргалдах хүн бөгөөд тэр миний хэлсэн үгийг зөрж дагахгүйд би нэн хилэн өрнөөд даруй босож түүний зүг ноцолдож түүнийг гэдэргэн унагаж түүний зүг чулуудаж орхисон эвдэрсэн хайрцгийн модыг түүн авч гартаа барьж Долгорын толгой, гарын тус хэдэн удаа жанчихад Долгор огт зогсохгүй харин намайг муушаан бархирч хараахад миний дотор нэн тэсэж ядаж хилэн өрнөөд тэр даруйд түүнийг даруй алсугай гэж санаж би зүүн этгээд гараар түүний өвчүүнд дарсаар миний зүүсэн хутгыг баруун этгээд гараар татан гаргаад Долгорын зүүн этгээд хавирганд нэгэнт чичсэн, тус миний айл суусан Бал даруй намайг барьж гар хөлийг хүлж охин Долгорын хавирганд миний чичсэн хутгыг татан авч тэр яаран миний гэрээс гарч хүнийг дуудан одов. Дагалдаагаар намайг захирах тайж Гомбожав охин Долгорын эх Тамжид нар хүрч ирээд намайг сахиулан охин Долгор тэнхэрч чадсангүй, мөнхүү өдрийн шөнө амь гарав.

	Охин Долгорын эцэг Гончиг миний хол төрөл гэж сонссон боловч эрхбиш ямар төрөл болох явдлыг огт гүйцэж мэдэхгүй хэдийн цаг барсан охин Долгорын зүг өшөө өвөрлөх зэрэг гэм учиргүй гагцхүү миний чөдөрлөж тавьсан морийг барьж авчиртугай гэж хэлэхэд тэр огт болохгүй харин ч түүний бие урьдаас ном унших газар мөргөн одно гэж хэлэхэд Долгор бол миний зарцлах хүн бөгөөд миний хэлсэн үгийг зөрчиж дагахгүй харин миний зүг хараан аашлахад би хилэн өрнөж түүний зүг модон хайрцаг чулуудан жанчиж тэр аймшиггүй миний зүгт ихэд хараан аашлахад би түүнийг түлхэн унагааж бас эвдэрсэн хайрцгийн модыг түүн авч жанчихад тэр намайг нэн хараан хэлэх учир би ихэд хилэн өрнөж түүнийг тухайд гэнэт алах санаа үүсгэж хутгыг татан гаргаж нэгэнт чичиж шархалж үхүүлсэн нь магад үүний дотор огт хүчин тусалсан учиргүй би дуртайяа ялыг хүлээн авна гэж өчнө.

	 

	Балын өчих нь. би энэ жил тавин хоёр настай, Цэцэн хан аймгийн бэйс Пунцагдоржийн хошууны тайж Гомбожавын албат, би тайж Гомбожав жич лам Лувсангийн хамт айл сууна. Ноднин жил долоон сарын хорин дөрвөнд манай ойрх газар суусан харьяат хошууны ном унших дацанд эндэхийн олон лам нар хурж ном уншсан тул миний хүүхэд гэргий жич айл суусан тайж Гомбожав түүний гэрийн ам, түүний гэрийн ам Лувсангийн тэжээсэн хөвүүн Усанбалин, охин Хувьт нар цөм мөргөн одож лам Лувсан зарцлах охин Долгорын хамт түүний гэрт хоцров. Би ганцаар гэрээ сахиж суусанд өдрийн хэр цагт Лувсангийн гэрт хүн ихэд бархирахад би яаран хүрээд гэрт орвол лам Лувсан гэрийн дотор зүүн этгээдэд түүний зарцлах охин Долгорыг гэдрэг унагааж гараар дарж бүхийг үзээд би ихэд цочиж энэ яав гээд Лувсанг барьж хориглон босговол охин Долгорын үг, Лувсан намайг хутгаар чичиж хутга миний биед үлдэв татан автугай гэж бархиран хэлэхэд би үзвэл Долгорын толгой нүүр гарт цус гарсан бөгөөд зүүн этгээд хавирганы тус хутганы иш илэрхий бүхийг үзээд би яаран Лувсангийн гар хөлийг дээсээр хүлж Долгорын чичигдсэн хутгыг татан авбал түүний цус асгаран гарахад миний дотор маш айн цочиж огт түүнд яасан учрыг асууж чадсангүй даруй яаран зайлж гараад ном унших газраа довтлон хүрч охин Долгорын төрсөн эх Тамжид, тайж Гомбожав нарт очиж, лам Лувсан зарцлах охин Долгорыг хутгаар чичиж шархалсан явдлыг хэлж тэд яаран хүрч ирээд лам Лувсанг сахиулан охин Долгорын шархыг тэжээн тэнхрүүлж огт болсонгүй охин Долгор мөнхүү өдрийн шөнө амь гарав. Над огт өөр үзсэн сонссон зүйлгүй нь магад гэж өчнө.

	 

	Үхсэн охин Долгорын төрсөн эх Тамжидын өчих нь: би энэ жил наян нэгэн нас, Цэцэн хан аймгийн бэйс Пунцагдоржийн хошууны Гончигийн гэргий, миний нөхөр Гончиг хэдийн үгүй болов. Над хөвүүнгүй, хорин есөн насны охин Долгорын хамт гуйранчлан амьдарна. Лам Лувсан миний нөхөр хоёр хүн нэгэн төрөл гэнэ.

	Тэд ямар төрөл болохыг огт мэдэхгүй хэдий нь цагаа барсан маш хол төрөл, ноднин жил хоёр сард миний охин Долгорыг лам Лувсан өөрийн гэртээ хүчин болгон зарцалсугай гэж надад гуйлган хэлж аваачсан билээ. Ноднин жил долоон сарын хорин дөрвөнд манай тэндэх харьяат хошууны ном унших дацангийн газар олон лам нар хурж ном уншсаны тул, би тэнд мөргөн одов. Үдийн хэр цагт Лувсангийн айл Бал ном унших газраа хүрээд над хэлсэн нь лам Лувсан өөрийн гэртээ зарцлах чиний охин Долгорыг хутгаар чичиж хүнд шарх хийв гэж хэлэхэд би Лувсанг захирах тайж Гомбожавын хамт яаран хүрч үзвэл миний охин Долгорын толгой гарт жанчигдсан цус гарсан шарх бий бөгөөд зүүн этгээд хавирганд хутгаар чичсэн дотор орсон хүнд шарх нэг газар байв. Би тайж Гомбожавын хамт охин Долгорт яасан учрыг асуувал түүний үг лам Лувсан ном унших газраа одох учир түүний чөдөрлөн тавьсан морийг барьж авчрагтун гэж хэлээд би түүний төлөө морийг барьж одохгүй би урьдаар мөргөн одсугай гэхэд тэр даруй миний зүг хэрэлдэн жанчиж өөрийн хутгыг барьж намайг чичив гэж хэлээд Долгорын шарх улам хүндэрч амьсгал буусаар мөн өдрийн шөнө амь гарав. Тэр огт өөр учир гэм үл хэлсэн нь магад гэж өчнө.

	 

	Бэйс Пунцагдоржийн хошууны дөтгөөр зэрэг тайж Гомбожавын өчих нь: би миний хамжлага албат Бал, лам Лувсан нарын хамт айл сууна. Лам Лувсан түүний тэжээсэн хөвүүн Усанбалин, Хувьт нарын хамт амьдарч түүний төрөл гэдэг Гончигийн гэргий Тамжидын охин Долгорыг зарцалж суух билээ. Ноднин жил долоон сарын хорин дөрвөнд миний ойр суусан манай хошууны ном унших дацанд олон лам нар хурж ном уншсаны тул би гэрийн амыг авч мөргөн одов.

	Лам Лувсангийн тэжээсэн хөвүүн Усанбалин, охин Хувьт, Балын хүүхэн гэргий цөм мөргөн одож лам Лувсан, зарцлах охин Долгор, Бал гурван хүн өөр өөрийн гэрт хоцорсон билээ. Өдрийн хэр цагт Бал ном унших Дацангийн газраа хүрээд над хэлсэн нь лам Лувсан гэрт зарцлах охин Долгорыг хутгаар чичиж хүнд шарх хийсний тул Лувсанг барьж хүлээд танд хэлэхээр ирэв чи Долгорыг амьд бүхий цагтаа үзэхээр одтугай гэж хэлэхэд би Долгорын эх чавганц Тамжидын хамт яаран хүрч үзвэл охин Долгорын толгой нүүр гарт жанчигдсан цус гарсан шарх бий бөгөөд зүүн этгээдэд хавирганы тус хутга чичсэн дотроо орсон хүнд шарх нэг газар байв. Долгорын эх Тамжид манай хоёр хүн түүнд яасан учрыг асуувал Долгорын үг лам Лувсан ном унших газар одох учир түүний чөдөрлөж тавьсан морийг барьж авчиртугай гэж над хэлснийг би түүний төлөө морийг барьж одохгүй, би урьдаар мөргөн одсугай гэхэд тэр даруй миний зүг хэрэлдэж жанчаад тэр намайг түлхэн унагаж өөрийн хутгыг барьж миний хавирганы тус чичсэн хойно Бал хүрч ирээд миний чичсэн хутгыг татан авав гэж хэлэв. Огт өөр гэм учиргүй түүнээс охин Долгорын шарх улмаар хүндэрч амьсгал буурсаар мөнхүү өдрийн шөнө амь гарав гэж өчнө. Дахин чангалан мохоон шүүвэл хэвээр урьд ёсоор нотод хөдөлбөргүй өчнө.

	 

	Байцаавал, хүн зоримгоор албал хэрхэн яллах явдлыг монгол цаазын бичигт тусгайлсан зүйлгүй шүүх цаазын бичигт хүнийг зоримгоор албал цавчин ал, гянданд хорьж хүлээ гэжээ.

	Одоо шүүвэл ялт Лувсан ном унших газраа одох учир чөдөрлөн тавьсан морийг барьж авчиртугай гэж зарцлах охин Долгорт хэлээд Долгор морийг барьж одохгүй, харин тэр урьдаар мөргөн одно гэж хэлсэнд Лувсан уурлаж өөрийн дэргэд бүхий бага модон хайрцгийг бариад, охин Долгорын зүг хаяж жанчаад Долгор мөн уурлаж Лувсанг хараан босож аашлахад түүнийг Лувсан түлхэн унагаагаад эвдэрсэн хайрцгийн модыг түүн авч Долгорын толгой нүүр гарыг жанчихад охин Долгор огт зогсохгүй Лувсанг ихэд харааж хэлэхэд Лувсан нэн хилэн өрнөж тухайд даруй алсугай гэж санаа үүсгээд өөрийн зүүсэн хутгыг татан гаргаад, охин Долгорын зүүн этгээд хавирганы тус газар нэгэнт чичив. Тус айл суусан Бал гэрт орж ирээд Лувсанг барьж хүлээд, охин Долгорын хавирганд Лувсангийн чичсэн хутгыг татан аваад Долгорын эх Тамжид жич тайж Гомбожав нарт хэлээд тэдний хоёр хүн одож үзвэл охин Долгор басхүү амь гараагүй амьд бүхий цагт яасан учрыг асуухад түүнийг Лувсан чөдөрлөн тавьсан морь авчиртугай гэсэнд эс одсонд хэрэлдэн үүсгэж Лувсан хилэгнэж мод барьж түүний толгой нүүр гарт жанчиж хавирганд хутгаар чичив гэж хэлэв. Огт өөр гэм хэлсэнгүй, ялт Лувсан өөрийн гэрт охин Долгорыг зарцалж явсан боловч угаас гэрийн эзэн, боолын нэргүй басхүү ялт Лувсан үхсэн охин Долгорын зүг хол төрөл гэж өчсөн явдлыг харьяат чуулганы дарга цэцэн хаан Артасэд нарын газраас уг хошуунд магадлан байцааж цаг барсан маш хол төрөл гэж мэдүүлэн ирсэн бөгөөд одоо ялт Лувсан үхсэн охин Долгорын эх Тамжидыг бидний яаманд шүүхэд тэдний хоёр хүн ямар төрөлд болохыг огт мэдэхгүй хэдийн цаг барсан нэгэн овог гэж өчсөн тулд Лувсан охин Долгорын хамт төрөл гэж өчсөн явдлыг хэлэлцэх газаргүй болгоод ялт Лувсангийн шарыг шувталж47 хүнийг зоримгоор албал цавчин ал, гянданд хорьж хүл гэсэнд шүүх цаазын бичгийн ёсоор цавчин алах ял унагаж гянданд хорьж хүлээлгэсүгэй.

	Үхсэн охин Долгорын ясыг түүний ургийн хүнд тушааж булуулсугай. Бусад хамаагүй ардыг хэлэлцэх газаргүй болгосугай. Ийнхүү шийтгэвэл нийлэлцэх ба үл нийлэлцэх явдлыг Гадаад монголын төрийг засах явдлын яаманд6 мэдүүлэн явуулаад тогтоон шийтгэж хүргэн ирсэн цагт дагаж шийтгүүлсүгэй. Явдлын яамнаас48 заан ирэхээс урьд ялт Лувсанг хууль ёсоор гянданд хорьж хүлээлгэх учир харьяат хошуунаас гаргасан түшмэл цэрэгт тушааж батлан дагуулж Долон нуурын ял шүүх бүгд мэдэгчийн газраа хүргүүлсэн явдлыг хамтаар гаргаж мэдүүлэн явуулсугай.

	 

	Иймийн тул ялт Лувсан гарын дөнгө, хөлийн дөнгө гинж торгож хошуу нас байдлын цэс үйлдэж харьяат хошуунаас гаргасан орлон хөөгч Шагдарт тушаагаад дөрвөн цэрэг дагалдуулан өртөө улаагаар Долон нуурын ял шүүх бүгдийн мэдэгчийн газар49 тушаан хүргүүлэв.

	 

	Улсын архив. Манж хүрээний сайдын явуулсан хэргийн хуулга дансны ерөнхий дансны товьёгийн 103-т

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

